(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΚΓ΄

Παρασκευή, 20 Μαΐου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Συζήτηση επικαίρων ερωτήσεων:
 α) Προς τον Υπουργό Εσωτερικών, με θέμα: «Διασφάλιση της συνέχισης της εργασίας των ήδη υπηρετούντων στο πρόγραμμα Βοήθεια στο Σπίτι και ομαλή ένταξη των επιτυχόντων της προκήρυξης 4κ/2020», σελ.
 β) Προς τον Υπουργό Ανάπτυξης και Επενδύσεων, με θέμα: « Ένταξη όλων των σεισμόπληκτων επιχειρήσεων της Κρήτης στη δράση για μη επιστρεπτέα επιχορήγηση, ύψους έως 18.000 Ευρώ, με αύξηση του προϋπολογιζόμενου ποσού και απαλοιφή των κριτηρίων που αποκλείουν ή περιορίζουν τη χρηματοδότηση για δεκάδες δικαιούχους», σελ.
 γ) Προς τον Υπουργό Ψηφιακής Διακυβέρνησης, με θέμα: «Κίνδυνος απώλειας αγροτικών εκτάσεων κατοίκων των Κοινοτήτων Κουτσοχέρας, Μουζακίου, Χειμαδιού του Δήμου Πύργου και Περιστερίου του Δήμου Ήλιδας», σελ.
 δ) Προς τον Υπουργό Εργασίας και Κοινωνικών Υποθέσεων με θέμα: «Για τα απλήρωτα δεδουλευμένα των εργαζομένων στην EDILMAC, εργολάβο της ΕΛΛΗΝΙΚΗΣ ΧΡΥΣΟΣ Α.Ε. στο μεταλλείο Ολυμπιάδας Χαλκιδικής», σελ.
 ε) Προς την Υπουργό Παιδείας και Θρησκευμάτων με θέμα: «Σταματήστε τη διάλυση του Διεθνούς Πανεπιστημίου Ελλάδος (ΔΙ.ΠΑ.Ε)», σελ.

ΟΜΙΛΗΤΕΣ

Α. Επί διαδικαστικού θέματος:
 ΑΒΔΕΛΑΣ Α. , σελ.

Β. Επί των επικαίρων ερωτήσεων:
 ΒΟΡΙΔΗΣ Μ. , σελ.
 ΓΕΩΡΓΙΑΔΗΣ Σ. , σελ.
 ΓΙΑΝΝΟΥΛΗΣ Χ. , σελ.
 ΚΑΛΑΜΑΤΙΑΝΟΣ Δ. , σελ.
 ΚΕΓΚΕΡΟΓΛΟΥ Β. , σελ.
 ΛΙΒΑΝΙΟΣ Θ. , σελ.
 ΣΤΟΛΤΙΔΗΣ Λ. , σελ.
 ΣΥΡΙΓΟΣ Ε. , σελ.
 ΤΣΑΚΛΟΓΛΟΥ Π. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΚΓ΄

Παρασκευή 20 Μαΐου 2022

Αθήνα, σήμερα στις 20 Μαΐου 2022, ημέρα Παρασκευή και ώρα 9.07΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΑΠΟΣΤΟΛΟΥ ΑΒΔΕΛΑ**.

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 19-5-2022 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΚΒ΄ συνεδριάσεώς του, της 19-5-2022, σε ό,τι αφορά την ψήφιση στο σύνολο του σχεδίου νόμου: «Ένταξη των περιοχών ισχύος του Κτηματολογικού Κανονισμού Δωδεκανήσου στο Εθνικό Κτηματολόγιο, εφαρμογή σε αυτές της κοινής εθνικής νομοθεσίας – Διασύνδεση Ληξιαρχείων και «Ελληνικού Κτηματολογίου» – Καταχώριση αγωγών και αιτήσεων στα κτηματολογικά φύλλα και λοιπές διατάξεις»)

Παρακαλείται η κυρία Γραμματέας να ανακοινώσεις τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Β3΄ Νοτίου Τομέα Αθηνών του ΣΥΡΙΖΑ - Προοδευτική Συμμαχία, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το email των αναφορών)

Β.ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το email των απαντήσεων)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 23 Μαΐου 2022.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής.

1. Η με αριθμό 671/11-5-2022 επίκαιρη ερώτηση του Βουλευτή Φωκίδας της Νέας Δημοκρατίας κ**.** Ιωάννη Μπούγα προς τον Υπουργό Υγείας, με θέμα: «Αντιμετώπιση των προβλημάτων στην ακτινοθεραπεία».

2. Η με αριθμό 669/10-5-2022 επίκαιρη ερώτηση του Βουλευτή Δράμας του Συνασπισμού Ριζοσπαστικής Αριστεράς κ. Θεόφιλου Ξανθόπουλου προς τον Υπουργό Εθνικής Άμυνας με θέμα: «Η Κυβέρνηση κωλυσιεργεί προκλητικά δυόμισι χρόνια να θεσμοθετήσει το νέο πλαίσιο λειτουργίας της στρατιωτικής δικαιοσύνης, όπως επιτάσσει η συνταγματική Αναθεώρηση του 2019».

3. Η με αριθμό 672/11-5-2022 επίκαιρη ερώτηση της Βουλευτού Λάρισας του Κινήματος Αλλαγής κ. Ευαγγελίας Λιακούλη προς τον ΥπουργόΑγροτικής Ανάπτυξης και Τροφίμων, με θέμα: «Σε «γεφύρι της Άρτας» εξελίσσεται το έργο «Ρουφράκτης Γυρτώνης»».

4. Η με αριθμό 681/16-5-2022 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδος κ. Γεωργίου Λαμπρούλη προς τον Υπουργό Υγείας, με θέμα: «Εξασφάλιση πλήρους και δωρεάν γονιδιακού ελέγχου για όλες τις παθήσεις που εντοπίζονται με αυτόν τον τρόπο».

5. Η με αριθμό 673/13-5-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς την Υπουργό Παιδείας και Θρησκευμάτων, με θέμα: «Υπέρογκη ύλη τελευταία στιγμή στις προαγωγικές εξετάσεις των τάξεων του λυκείου εν μέσω πανδημίας».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής.

1. Η με αριθμό 670/11-5-2022 επίκαιρη ερώτηση του Βουλευτή Αιτωλοακαρνανίας του Συνασπισμού Ριζοσπαστικής Αριστεράς κ**.** Γεωργίου Βαρεμένου προς τον Υπουργό Υγείας, με θέμα: «Συνεχίζεται η προσπάθεια μετάθεσης των κυβερνητικών ευθυνών για τα θλιβερά στατιστικά της πανδημίας στην Ελλάδα, με αφορμή την υπόθεση της ΜΕΘ-COVID του Νοσοκομείου Αγρινίου».

2. Η με αριθμό 674/13-5-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Περιβάλλοντος και Ενέργειας, με θέμα: «Επιβεβλημένη η παράταση της προθεσμίας υποβολής αντιρρήσεων για τους δασικούς χάρτες».

3. Η με αριθμό 682/16-5-2022 επίκαιρη ερώτηση της Βουλευτού Β΄ Πειραιώς του Κομμουνιστικού Κόμματος Ελλάδος κ. Διαμάντως Μανωλάκου προς τον Υπουργό Αγροτικής Ανάπτυξης και Τροφίμων, με θέμα: «Να μην επιστραφεί το επίδομα των 176 ευρώ από τους εργαζόμενους του «ΕΛΓΟ-«ΔΗΜΗΤΡΑ»».

4. Η με αριθμό 679/15-5-2022 επίκαιρη ερώτηση της Βουλευτού Β΄ Πειραιώς του ΜέΡΑ25 κ. Φωτεινής Μπακαδήμα προς τον Υπουργό Ναυτιλίας και Νησιωτικής Πολιτικής, με θέμα: «Οικονομικές ατασθαλίες και κακοδιαχείριση στην ΠΝΟ».

5. Η με αριθμό 676/13-5-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Οικονομικών, με θέμα: «Διαγραφή της επιστρεπτέας προκαταβολής και αυτόματη απαλλαγή από την καταβολή του ΕΝΦΙΑ για τους σεισμόπληκτους».

6. Η με αριθμό 684/16-5-2022 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδος κ. Ιωάννη Δελή προς την Υπουργό Παιδείας και Θρησκευμάτων, με θέμα: «Την άδεια ανατροφής τέκνου των νεοδιόριστων εκπαιδευτικών».

7. Η με αριθμό 686/16-5-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Περιβάλλοντος και Ενέργειας, με θέμα: «Μπουλντόζες αλλοιώνουν ανεπανόρθωτα το εμβληματικό τοπόσημο του Πλακιά τον Παλίγκρεμνο στο Ρέθυμνο».

8. Η με αριθμό 678/14-5-2022 επίκαιρη ερώτηση του Βουλευτή Επικρατείας του Κινήματος Αλλαγής κ. Γεώργιου Καμίνη προς τον ΥπουργόΕξωτερικών, με θέμα: «Κύρωση μνημονίων με τη Δημοκρατία της Βόρειας Μακεδονίας».

9. Η με αριθμό 688/16-5-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδος κ. Εμμανουήλ Συντυχάκη προς τον Υπουργό Περιβάλλοντος και Ενέργειας, με θέμα: «Να σταματήσει η καταστροφή του Παλίγκρεμνου Αγίου Βασιλείου Ρεθύμνου».

10. Η με αριθμό 680/16-5-2022 επίκαιρη ερώτηση του Βουλευτή Αργολίδας του Κινήματος Αλλαγής κ. Ανδρέα Πουλά προς τον Υπουργό Υγείας, με θέμα: «Προβλήματα στη λειτουργία των παιδιατρικών τμημάτων του Γενικού Νοσοκομείου Αργολίδας».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 4732/192/15-4-2022 ερώτηση και αίτηση κατάθεσης εγγράφων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Προκλητική αύξηση των αμοιβών της διοίκησης της ΔΕΗ εν μέσω ακραίων αυξήσεων των λογαριασμών ρεύματος».

2. Η με αριθμό 4554/8-4-2022 ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Οικονομικών, με θέμα: «Άμεσες ενέργειες προκειμένου να αρθούν άδικοι φορολογικοί καταλογισμοί για δωρεές ή γονικές παροχές».

3. Η με αριθμό 4691/191/14-4-2022 ερώτηση και αίτηση κατάθεσης εγγράφων του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Περιβάλλοντος και Ενέργειας, με θέμα: «Ορεινά Ζακύνθου: Δρόμος για το «καλό της κοινωνίας», ερήμην φορέα διαχείρισης και αρχαιολογικής υπηρεσίας».

4. Η με αριθμό 4700/14-4-2022 ερώτηση του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Στοιχεία για τους ωφελούμενους του Ταμείου Επανασυνδέσεων».

5. Η με αριθμό 4546/8-4-2022 ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Να αρθεί η κατάφωρη αδικία που υφίστανται οι μητέρες επιστημονικοί συνεργάτες των Βουλευτών του ελληνικού και ευρωπαϊκού Κοινοβουλίου με χορήγηση της ειδικής παροχής προστασίας μητρότητας που δικαιούνται».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών θεμάτων ενημερώνει το Σώμα ότι σήμερα θα συζητηθούν και οι με αριθμό 677/13-5-2022, 675/13-5-2022, 668/9-5-2022, 683/16-5-2022, 687/16-5-2022 επίκαιρες ερωτήσεις.

Ξεκινάμε με τη δεύτερη με αριθμό 675/13-5-2022 επίκαιρη ερώτηση πρώτου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εσωτερικών, με θέμα: «Διασφάλιση της συνέχισης της εργασίας των ήδη υπηρετούντων στο πρόγραμμα «Βοήθεια στο Σπίτι» και ομαλή ένταξη των επιτυχόντων της προκήρυξης 4κ/2020».

Κύριε Κεγκέρογλου, έχετε δύο λεπτά για το ξεκίνημά σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, είναι γνωστή η αξία και η προσφορά του προγράμματος «Βοήθεια στο σπίτι» δύο δεκαετίες τώρα και ιδιαίτερα στις κρίσιμες περιόδους της οικονομικής κρίσης, αλλά και της πρόσφατης κρίσης με την πανδημία. Είχαμε περίπου τρεις χιλιάδες εξακόσιους εργαζόμενους το 2015, οι οποίοι μειώθηκαν στη συνέχεια λόγω αποχωρήσεων και συνταξιοδοτήσεων.

Η εξέλιξη είναι η εξής: Από συμβασιούχοι σε ευρωπαϊκά προγράμματα συγχρηματοδοτούμενα πρόκειται -με την προκήρυξη που έγινε πρόσφατα- να ενταχθούν, σύμφωνα με τα κριτήρια, στο πρόγραμμα όσοι τα πληρούν. Είχαμε συμβολή σε αυτό -και δεν υπάρχει κανένα θέμα με την προκήρυξη- με νομοθετική ρύθμιση από το 2004, την οποία είχαμε προωθήσει, με τον ν.4199 και υπήρξε ιδιαίτερα θετική εξέλιξη. Η πρόσκληση, η προκήρυξη του ΑΣΕΠ είναι απόλυτα τεκμηριωμένη. Εξυπηρετεί το δημόσιο συμφέρον και έχει αιτιολογημένη μοριοδότηση της ειδικής εμπειρίας και νομίζω ότι θα εξελιχθεί με μια ομαλότητα.

Το ζήτημα αφορά ουσιαστικά τη συνέχιση λειτουργίας των προγραμμάτων σε κάθε δήμο, λόγω του ότι κάποιοι από τους νυν εργαζόμενους δε θα προκριθούν σύμφωνα με τα κριτήρια για να ενταχθούν στη νέα δομή, στις κοινωνικές υπηρεσίες των δήμων.

Ποιο είναι δηλαδή το αντικείμενο της ερώτησης; Προτίθεστε να λάβετε μέριμνα ούτως ώστε οι εκατόν πενήντα, διακόσιοι νυν εργαζόμενοι που θα μείνουν εκτός, να συνεχίσουν για ένα τουλάχιστον διάστημα να παρέχουν τις υπηρεσίες τους στους δήμους εκείνους που υπάρχει αυτή τη στιγμή η λειτουργία του προγράμματος;

Είναι αναγκαίοι και δε θα αντικατασταθούν από άλλους. Διότι όπως ξέρετε από τους τρεις χιλιάδες εξακόσιους εργαζόμενους η προκήρυξη αφορούσε κάτω από τρεις χιλιάδες. Αφορά μικρότερο αριθμό και μεγαλύτερο αριθμό δήμων. Άρα το πρόβλημα θα υπάρξει.

Αυτό που εμείς επισημαίνουμε είναι να υπάρξει πρόνοια εκ των προτέρων, ώστε με τον ίδιο τρόπο που εργάζονται σήμερα μέσω προγραμματικής σύμβασης, όχι οι τρεις περίπου χιλιάδες, αλλά οι εκατόν πενήντα, διακόσιοι να συνεχίσουν για ένα μεταβατικό διάστημα ούτως ώστε να υπάρξει ομαλή μετάβαση από τη νυν μορφή του προγράμματος στη νέα μορφή και να μη χάσουν τη δουλειά τους από τη μια μέρα στην άλλη άνθρωποι οι οποίοι δύο δεκαετίες τώρα υπηρετούν και προσφέρουν στο πρόγραμμα.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Θα απαντήσει ο Υπουργός Εσωτερικών κ. Μάκης Βορίδης.

Κύριε Βορίδη, έχετε τρία λεπτά για το ξεκίνημά σας.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κύριε συνάδελφε, τα πράγματα εν προκειμένω έγιναν ως εξής. Εν πολλοίς όπως το περιγράψατε είναι. Υπήρξε, κατόπιν εγκρίσεως θέσεων με τη διαδικασία της πράξεως Υπουργικού Συμβουλίου 33/2006, μία προκήρυξη του ΑΣΕΠ η οποία αφορούσε δύο χιλιάδες εννιακόσιες εννέα οργανικές θέσεις μόνιμου προσωπικού διαφόρων κλάδων και ειδικοτήτων, κατηγοριών πανεπιστημιακής τεχνολογικής δευτεροβάθμιας και υποχρεωτικής εκπαίδευσης, σε δήμους της χώρας που συμμετέχουν στο συγκεκριμένο πρόγραμμα «Βοήθεια στο Σπίτι».

Η προκήρυξη αυτή πράγματι οδήγησε σε μία μοριοδοτική διαδικασία. Υπεβλήθησαν στη διαγωνιστική διαδικασία εβδομήντα οκτώ χιλιάδες εκατό δεκατέσσερις συνολικά ηλεκτρονικές αιτήσεις. Το ΑΣΕΠ προέβη στον έλεγχο των αιτήσεων και των δικαιολογητικών, εξέδωσε προσωρινούς πίνακες διοριστέων και απορριπτέων, τους οποίους καταχώρησε στην ιστοσελίδα του, στις 14-2-2022 για την κατηγορία ΠΕ, στις 25-2-2022 για τις κατηγορίες ΔΕ και ΥΕ και στις 16-3-2022 για την κατηγορία ΤΕ.

Κατά των ανωτέρω πινάκων έχουν υποβληθεί συνολικά εξακόσιες τριάντα έξι ενστάσεις, εβδομήντα δύο για τους ΠΕ, εβδομήντα τρεις για τους ΤΕ, εκατό είκοσι εννέα για τους ΔΕ και τριακόσιες εξήντα δύο για τους ΥΕ.

Το ΑΣΕΠ θα διενεργήσει τον αυτεπάγγελτο έλεγχο των πινάκων των δικαιολογητικών των προσωρινά διοριστέων και άλλων επόμενων στη σειρά κατάταξης και θα εκδώσει τα οριστικά αποτελέσματα της διαδικασίας επιλογής.

Καταλαβαίνω ότι αναφέρεστε στο ότι εκ των εργαζομένων με διαδοχικές συμβάσεις ορισμένου χρόνου φαίνεται ότι από τους οριστικούς πίνακες κάποιος αριθμός -λέτε στην ερώτησή σας εκατό εξήντα τέσσερις- δε θεωρείται επιτυχών και εκφράσατε μία ανησυχία για την ομαλή ροή του προγράμματος.

Η απάντηση είναι ότι υπάρχει ειδική πρόβλεψη γι’ αυτό μέχρι την έκδοση των οριστικών αποτελεσμάτων, αλλά και μέχρι την πρόσληψη αυτών που τελικώς, αφού οριστικοποιηθούν τα αποτελέσματα, θα εργαστούν στους δήμους στο συγκεκριμένο πρόγραμμα. Δε θα υπάρξει οποιαδήποτε διακοπή του προγράμματος και θα συνεχίσουν να παρέχονται οι υπηρεσίες από αυτούς που ήδη παρέχουν τις υπηρεσίες. Άρα, το πρόγραμμα δεν πρόκειται να διακυβευτεί και δεν υπάρχει ανησυχία ως προς αυτό.

Αν η βασική σας ερώτηση ήταν η ακεραιότητα του προγράμματος και η απρόσκοπτη συνέχισή του, είναι νομοθετικά καλυμμένο και εκεί δεν πρόκειται να υπάρξει δυσκολία. Αν από την άλλη μεριά υπάρχει κάτι το οποίο δεν αντελήφθη στην πρωτολογία σας, θα το απαντήσω στη δευτερολογία μου.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κύριε Κεγκέρογλου, έχετε τον λόγο για τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, όχι ότι δεν αντιληφθήκατε. Μπορεί να μην είπα εγώ κάτι.

Συμφωνούμε, νομίζω, στο θέμα που έχει να κάνει με την προκήρυξη. Το ΑΣΕΠ κάνει τις διαδικασίες. Ούτως η άλλως δεν έχουμε λόγο παρέμβασης στις διαδικασίες που εξελίσσονται και θα οδηγήσουν σε κάποια αποτελέσματα.

Η διαπίστωσή μου και η σκέψη μου, επειδή πραγματικά έχω ασχοληθεί πάρα πολύ με το πρόγραμμα αυτό, είναι η εξής. Το 2014 είχαμε τρεις χιλιάδες εξακόσιους εργαζόμενους και, μάλιστα, από την Αττική είχαμε ελάχιστους δήμους που ήταν στο πρόγραμμα, που σημαίνει ότι η πλήρης ανάπτυξη του προγράμματος χρειάζεται μεγαλύτερο αριθμό εργαζομένων από τρεις χιλιάδες εξακόσιους. Η προκήρυξη, η οποία κατέληξε με δύο χιλιάδες εννιακόσιους τόσους, σε καμμία περίπτωση δεν καλύπτει το σύνολο των αναγκών.

Ποια είναι, λοιπόν, η διαπίστωσή μου, η σκέψη μου και η πρότασή μου; Η διαπίστωσή μου είναι ότι σε πολλά προγράμματα που λειτουργούν σήμερα με έναν ορισμένο αριθμό θα έχουμε μικρότερο αριθμό από την προκήρυξη. Και οι ανάγκες θα είναι, όχι μόνο με κάποιες συγκεκριμένες ειδικότητες οι εργαζόμενοι των οποίων δεν θα προκριθούν λόγω των κριτηρίων, αλλά και με εργαζόμενους που δεν προκηρύχθηκαν οι θέσεις τους. Διότι υπήρξε τότε η επισήμανση ότι η απόφαση του Υπουργικού Συμβουλίου, που είπατε, ενέκρινε δυστυχώς πολύ μικρότερο αριθμό από τις ανάγκες και τις προτάσεις των δήμων. Δυστυχώς αυτό υπήρξε.

Τι λέω, λοιπόν, ως πρόταση; Το Υπουργείο Εσωτερικών, όπως έχει τη δυνατότητα σήμερα για το σύνολο των εργαζομένων με προγραμματική σύμβαση με την ΕΕΤΑΑ να παρέχει τη δυνατότητα ανανέωσης των συμβάσεων για να συνεχίσει το πρόγραμμα, να κάνει μία έκθεση μέσω των αρμόδιων υπηρεσιών σε σχέση με τις ανάγκες στο μεταβατικό διάστημα, το οποίο θα εκτιμήσει ποιο είναι, μετά την ανακοίνωση των αποτελεσμάτων, που θα είναι εμφανής πλέον η αδυναμία κάλυψης όλων των θέσεων. Αυτό για τους εκατό εξήντα τέσσερεις ή τους εκατό ογδόντα, πιθανόν και για άλλο αριθμό που θα χρειάζεται ένας συγκεκριμένος δήμος που θα θέλει δέκα εργαζόμενους και θα προσλάβει τρεις από το πρόγραμμα και οι τρεις δεν θα μπορούν να ανταποκριθούν, άρα το πρόγραμμα δεν θα λειτουργεί και η δυνατότητα να προσλάβει δεν υπάρχει.

Αν υπάρχουν τέτοιες ανάγκες, που εγώ διαπιστώνω ότι υπάρχουν και πολύ περισσότερες από τους εκατόν εξήντα τέσσερις που δεν θα προσληφθούν, να δείτε ένα μεταβατικό διάστημα μέσω προγραμματικής σύμβασης, όπως ακριβώς γίνεται μέχρι σήμερα για πολύ μικρότερο αριθμό από τους περίπου τρεις χιλιάδες που περιελάμβανε η προγραμματική σύμβαση. Να δείτε αυτούς τους εργαζόμενους, οι οποίοι άλλωστε εργάζονται περίπου είκοσι χρόνια με συνεχώς ανανεούμενες συμβάσεις ετησίως όπως προβλέπει ο νόμος και όπως με σωστό τρόπο γινόταν μέχρι τώρα.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Κεγκέρογλου.

Ορίστε, κύριε Υπουργέ, έχετε τον λόγο για τρία λεπτά για τη δευτερολογία σας.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ, κύριε Πρόεδρε.

Κύριε συνάδελφε, αν αντιλαμβάνομαι καλά, λέτε περίπου ότι επειδή κατά την εκτίμησή σας και την κρίση σας ο αριθμός των εργαζομένων στο συγκεκριμένο πρόγραμμα δεν είναι αρκετός, θα έπρεπε να υπάρξει μέσα στον προγραμματισμό προσλήψεων που κάνουμε, στον ετήσιο ή και ενδεχομένως στον πολυετή προγραμματισμό προσλήψεων, μία ειδική μέριμνα προκειμένου να προκηρυχθούν περισσότερες θέσεις και να ξεκινήσει μια διαδικασία, οπότε εκεί βλέπετε μια μετάβαση.

Η απάντηση, λοιπόν, είναι ότι στον προγραμματισμό προσλήψεων που θα κάνουμε και φέτος, όπως θα εξετάσουμε όλα τα αιτήματα που προέρχονται από την τοπική αυτοδιοίκηση -καθότι πλέον αυτό είναι μία παροχή υπηρεσίας που παρέχεται από τους Οργανισμούς Τοπικής Αυτοδιοίκησης- θα εξετάσουμε και τα σχετικά αιτήματα. Εάν υπάρξει ανάγκη και καταλήξουμε ότι πράγματι υπάρχει μία τέτοια ανάγκη προκηρύξεως αυτών των θέσεων, τότε θα ακολουθηθεί η διαδικασία της προκηρύξεων των θέσεων.

Αντιλαμβάνεστε, όμως, ότι άνευ προκηρύξεως των συγκεκριμένων θέσεων, δηλαδή νέων, άλλων, καινούργιων, πλέον των δύο χιλιάδων εννιακοσίων εννέα, τότε δεν υπάρχει εκκρεμότητα. Με την έκδοση των οριστικών αποτελεσμάτων ολοκληρώνεται η διαδικασία αυτή. Επομένως, είναι δύο χιλιάδες εννιακόσιοι εννέα οι θέσεις. Οι θέσεις αυτές έχουν καλυφθεί με τη διαγωνιστική διαδικασία. Δεν υπάρχει κάτι άλλο.

Τώρα, εάν υπάρχουν ανάγκες πια για καινούργιες θέσεις, αυτό θα το εξετάσουμε και θα απαντήσουμε στο πλαίσιο του προγραμματισμού προσλήψεων, ο οποίος, βεβαίως, όπως αντιλαμβάνεστε, λαμβάνει υπ’ όψιν του μία σειρά από αιτήματα, όχι μόνο για τους ΟΤΑ, αλλά για το σύνολο των φορέων του δημοσίου.

Επομένως, στο ερώτημά σας για το αν θα υπάρξει τέτοιου είδους προκήρυξη, προφανώς δεν είμαι έτοιμος να σας το απαντήσω. Δεν έχουμε κάνει τον προγραμματισμό προσλήψεων για το 2023. Τέτοια εκκρεμότητα για τον προγραμματισμό προσλήψεων του 2022 δεν υφίσταται. Θα απαντήσουμε αν θέλετε αυτή την προσέγγιση που κάνετε με τη θέση που θα πάρουμε ως προς τον προγραμματισμό και θα εγκρίνει το Υπουργικό Συμβούλιο στη συνεδρίασή του τον Σεπτέμβριο ή στις αρχές Οκτωβρίου του τρέχοντος έτους.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υπουργέ.

Συνεχίζουμε με την δεύτερη με αριθμό 677/13-5-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Ανάπτυξης και Επενδύσεων, με θέμα: «Ένταξη όλων των σεισμόπληκτων επιχειρήσεων της Κρήτης στη δράση για μη επιστρεπτέα επιχορήγηση, ύψους έως 18.000 ευρώ, με αύξηση του προϋπολογιζόμενου ποσού και απαλοιφή των κριτηρίων που αποκλείουν ή περιορίζουν τη χρηματοδότηση για δεκάδες δικαιούχους».

Κύριε Κεγκέρογλου, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, μετά τον καταστροφικό σεισμό της 27ης Σεπτεμβρίου, αλλά και τους επόμενους, έχουμε εκατοντάδες επιχειρήσεις που έχουν πληγεί. Πολλές σταμάτησαν να λειτουργούν, ορισμένες επανεκκίνησαν, άλλες συνεχίζουν να είναι κλειστές. Οι εκατοντάδες αυτές επιχειρήσεις είναι σε όλη την έκταση της περιοχής, που κηρύχθηκε σε κατάσταση έκτακτης ανάγκης, που υπερβαίνει τον έναν δήμο.

Έχω εδώ και θα καταθέσω στα Πρακτικά την κήρυξη σε κατάσταση έκτακτης ανάγκης των Δήμων Μινώα - Πεδιάδας, Αρχανών - Αστερουσίων, Βιάννου, ορισμένες δημοτικές κοινότητες των Δήμων Γόρτυνας, Χερσονήσου, Φαιστού και Ηρακλείου, ακόμα και του Δήμου Οροπεδίου Λασιθίου.

Τα καταθέτω στα Πρακτικά διότι το αντικείμενο της ερώτησής μας είναι συγκεκριμένο.

(Στο σημείο αυτό ο Βουλευτής, κ. Βασίλειος Κεγκέρογλου, καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ενώ λοιπόν υπήρξε μια ευρεία περιοχή πέριξ του Δήμου Μινώα Πεδιάδας, που επλήγη από τους σεισμούς και έχουμε σεισμόπληκτες επιχειρήσεις, στην πρόσκληση για την ενίσχυση έως 18.000 μέσω του ΕΣΠΑ των επιχειρήσεων που επλήγησαν σε συνδυασμό και με την κρίση που υπήρξε λόγω COVID εντάχθηκε μόνο η τοπική κοινότητα Αρκαλοχωρίου. Και ναι μεν εγώ μπορεί να είμαι Αρκαλοχώριτης, αλλά δεν είναι δίκαιο να είναι μόνο η τοπική κοινότητα Αρκαλοχωρίου και στη διπλανή τοπική κοινότητα που είναι μια επιχείρηση η οποία δεν άνοιξε ακόμα ή στον διπλανό δήμο να μην έχει τη δυνατότητα να ενταχθεί.

Όπως λέει με έγγραφό του σε προηγούμενη παρέμβασή μας ο κ. Ζερβός, ο Ειδικός Γραμματέας Διαχείρισης Προγραμμάτων, η πρόσκληση εκδόθηκε με βάση τις αποφάσεις οριοθέτησης των περιοχών, που επλήγησαν από τις φυσικές καταστροφές και απευθύνεται σε όλες τις επιλέξιμες προς χρηματοδότηση επιχειρήσεις. Μου δημιουργεί την εντύπωση ότι ο κύριος Ζερβός δεν είχε το σύνολο των αποφάσεων μπροστά του και αναφέρεται μόνο στην απόφαση, που αφορά τον Δήμο Μινώα Πεδιάδας αλλά όχι και όλο τον Δήμο, αλλά μόνο την τοπική κοινότητα Αρκαλοχωρίου. Είναι κάτι το οποίο είναι πασιφανές ότι πρόκειται περί λάθους, περί παράλειψης; Δεν το ξέρω. Αυτό είναι το ένα ζήτημα που έχει να κάνει με την ερώτησή μας.

Δεύτερον, υπάρχουν κριτήρια, κύριε Υπουργέ, τα οποία δυστυχώς αφήνουν εκτός ενίσχυσης πάρα πολλές επιχειρήσεις ακόμα στην τοπική κοινότητα. Δηλαδή, τώρα που άνοιξε η εφαρμογή και προχωρούν οι διαδικασίες, ο ΚΑΔ για τον πρωτογενή τομέα είναι εκτός και οι επιλέξιμες δαπάνες για αγορές εμπορευμάτων εξαιρούνται. Δεν έχει τη δυνατότητα ένστασης κάποιος εν δυνάμει δικαιούχος που δεν θα επισυνάψει όλα τα δικαιολογητικά στην αρχική φάση. Και το πιο σημαντικό είναι ότι ενώ ο σεισμός ήταν 27 Σεπτεμβρίου και άρα τους επόμενους τρεις μήνες μέσα στο 2021 θα πρέπει να δούμε τις επιπτώσεις και τη μείωση του τζίρου, η πρόσκληση λέει για όλο τον χρόνο. Μα αφού δεν είχε σεισμό πριν τις 27 Σεπτεμβρίου, τι να κάνουμε τώρα; Στις 27 Σεπτεμβρίου έγινε ο σεισμός. Λέμε για τις μετασεισμικές επιπτώσεις. Προσεισμικές επιπτώσεις δεν υπήρχαν. Και βάζει όλο τον χρόνο με ένα 10%.

Υπάρχει, δηλαδή, και στο περιεχόμενο της πρόσκλησης θέμα με τα κριτήρια, αλλά και στην έκταση εφαρμογής. Και ελπίζουμε στην ανταπόκρισή σας, κύριε Υπουργέ, προκειμένου να διορθωθεί η πρόσκληση η ίδια ή να βγει καινούργια. Δεν γνωρίζω ποια δυνατότητα υπάρχει.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Κεγκέρογλου.

Στην ερώτηση θα απαντήσει ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης.

Κύριε Γεωργιάδη καλημέρα σας. Έχετε τον λόγο για τρία λεπτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε και ευχαριστώ τον κ. συνάδελφο για την ερώτηση. Εισαγωγικά να ευχηθώ καλή επιτυχία στο συνέδριο του ΠΑΣΟΚ που ξεκινάει σήμερα. Εμένα μου αρέσουν οι δημοκρατικές διαδικασίες και οι κομματικές δημοκρατικές διαδικασίες.

Κύριε συνάδελφε, δύο βασικές παρατηρήσεις. Πρώτον το Υπουργείο Ανάπτυξης και Επενδύσεων δεν οριοθετεί τις περιοχές όπου είναι υποκείμενες φυσικών καταστροφών. Αυτό αφορά σε άλλο Υπουργείο και σε άλλο Υπουργό στον κ. Τριαντόπουλο. Το Υπουργείο Ανάπτυξης και Επενδύσεων λαμβάνει από τον κ. Τριαντόπουλο και το Υπουργείο του τον χάρτη των περιοχών που έχουν πληγεί από τον σεισμό και εντάσσει αυτόν τον χάρτη σε πρόγραμμα στήριξης. Άρα η ερώτηση ως προς τα όρια πρέπει να απευθυνθεί σε άλλο Υπουργείο και όχι στο Υπουργείο Ανάπτυξης και Επενδύσεων.

Όσον αφορά το δεύτερο κομμάτι, δηλαδή, τους όρους με την μείωση του τζίρου και όλα τα άλλα τα οποία είπατε, να ξεκαθαρίσω τα εξής: Το εργαλείο το οποίο έχει χρησιμοποιηθεί για το παρόν πρόγραμμα είναι το λεγόμενο προσωρινό πλαίσιο ως προς τη διαχείριση των χρημάτων του ΕΣΠΑ το οποίο φτιάχτηκε λόγω του COVID, λόγω της πανδημίας. Άρα το προσωρινό πλαίσιο έχει κάποιους συγκεκριμένους κανόνες. Σε όλα μας τα χρηματοδοτικά εργαλεία μέχρι σήμερα έχουμε βάλει είτε μείωση 20% είτε μείωση 30% είτε μείωση 50%. Δηλαδή για την εστίαση είχαμε μείωση 30% το 2019-2020, για τις επιστρεπτέες προκαταβολές είχαμε μείωση 20% το 2019-2020. Τώρα για την επιδότηση του 8% που δίνουμε πάλι μέσω του ΕΣΠΑ σε επιχειρήσεις που επλήγησαν από την πανδημία το όριο είναι -50%.

Για το συγκεκριμένο πρόγραμμα έχουμε βάλει μείωση 10%. Είναι η χαμηλότερη μείωση που έχουμε βάλει σε οποιοδήποτε πρόγραμμα. Δεν μπορεί να μην υπάρχει μείωση και δείκτης τζίρου με μείωση γιατί αυτό προβλέπει το προσωρινό πλαίσιο στήριξης. Και βεβαίως σε ετήσια βάση μία επιχείρηση που έχει πληγεί τόσο καίρια από έναν σεισμό που έγινε το καλοκαίρι και δεν μπορεί να δείξει μείωση 10% εκεί, με συγχωρείτε, αλλά είναι σαν να μην έχει καμμία ζημιά.

Άρα έχουμε βάλει τη μικρότερη μείωση τζίρου που μας επιτρέπει το προσωρινό πλαίσιο από οποιοδήποτε άλλο πρόγραμμα έχουμε κάνει σήμερα στην επικράτεια, ακριβώς αναγνωρίζοντας τις ειδικές συνθήκες που δημιούργησε ο σεισμός στη συγκεκριμένη περιοχή.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υπουργέ.

Έχετε τον λόγο, κύριε Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Ευχαριστούμε για τις ευχές, κύριε Υπουργέ, αλλά για την απάντηση δεν μπορούμε να ευχαριστήσουμε το ίδιο. Πρώτον, διότι έχετε απόλυτο άδικο ως προς την οριοθέτηση. Η οριοθέτηση έχει γίνει από την ελληνική πολιτεία, από την ελληνική Κυβέρνηση με αποφάσεις που τις κατέθεσα. Το Υπουργείο Ανάπτυξης δεν τις λαμβάνει υπ’ όψιν. Αυτό σας λέγω.

Ενώ λοιπόν έχουμε ολόκληρο τον Δήμο Μινώα Πεδιάδας που είναι κηρυγμένος και σε κατάσταση έκτακτης ανάγκης, τον Δήμο Αρχανών Αστερουσίων και πολλά διαμερίσματα των Δήμων Χερσονήσου, Γόρτυνας, Φαιστού, Ηρακλείου και Οροπεδίου Λασιθίου, η απόφαση της πρόσκλησης δεν περιλαμβάνει ούτε καν τον Δήμο Μινώα Πεδιάδας παρά μόνο την τοπική κοινότητα Αρκαλοχωρίου, το επίκεντρο του σεισμού, πράγματι. Αλλά είναι μόνο η τοπική κοινότητα Αρκαλοχωρίου. Άρα λοιπόν έχετε απόλυτο άδικο. Δεν το προσέξατε ίσως.

Είναι σφάλμα. Γιατί λέω λάθος και όχι σκοπιμότητα; Διότι ο κ. Ζερβός λέει σωστά στο έγγραφο που μου απάντησε ότι όλη η οριοθετημένη περιοχή πρέπει να μπει. Το λέει άρα δεν το θεωρώ ότι είναι σκοπιμότητα, θεωρώ ότι είναι λάθος. Πήρε μια απόφαση η ελληνική πολιτεία και η ελληνική Κυβέρνηση. Με διαφορετικές αποφάσεις οριοθέτησε, αλλά ακόμα και την πρώτη να πήρε μόνο, την πρώτη μέρα που βγήκε, βγήκε για τον Δήμο Μινώα Πεδιάδας ολόκληρο. Δεν βγήκε μόνο για το Αρκαλοχώρι. Είναι κάτι τραγικό.

Στους πυρόπληκτους δήμους, γιατί η πρόσκληση περιλαμβάνει και τους πυρόπληκτους, πολύ σωστά θα δείτε ότι περιλαμβάνει όλους τους δήμους, όπως Μαντουδίου, τους δήμους της Εύβοιας που επλήγησαν από τις πυρόπληκτες περιοχές. Το θεωρώ λοιπόν σαν λάθος, αλλά εάν δεν το δούμε αυτό το λάθος, δεν θα είναι πλέον λάθος. Θα είναι μια σοβαρή παράλειψη, που αδικεί όλες τις επιχειρήσεις που είναι στις διπλανές κοινότητες.

Έρχομαι τώρα στα κριτήρια. Υπάρχει επιχείρηση, που ήρθε και είδα τα στοιχεία, που από τον Σεπτέμβρη και μετά δεν λειτούργησε καθόλου. Αλλά ήταν τέτοιοι οι τζίροι μέχρι τον Σεπτέμβριο σε σχέση με το προηγούμενο έτος που δεν έπιανε το 10%, αλλά αυτό ήταν εικονικό, γιατί είχε μια μεγάλη αύξηση στο καλοκαιρινό διάστημα.

Θα έλεγα, λοιπόν ότι, αν είναι απαγορευτικό λόγω του ότι η πρόσκληση αυτή αφορά κυρίως τα κριτήρια του COVID που ήταν ετήσια, θα έπρεπε να υπάρχει ένα δεύτερο υποκριτήριο που θα έλεγε και «στην περίπτωση που δεν καλύπτει από τον ετήσιο τζίρο, οι επιχειρήσεις που τουλάχιστον σταμάτησαν να λειτουργούν 27 Σεπτεμβρίου και έχουν μηδενικό τζίρο μέχρι τέλος του έτους», που φαίνεται ότι είναι κατεστραμμένες. Έχουν στοιχεία μηνιαία, γιατί το ΦΠΑ, όπως ξέρετε, κατατίθεται ανά μήνα. Υπάρχουν στοιχεία, δηλαδή, που μπορούμε να δούμε για το τρίμηνο, αλλά και μέσα στο 2022 ότι δεν λειτουργούν αυτές οι επιχειρήσεις, σταμάτησαν να λειτουργούν.

Δεν μπορούμε να πούμε ότι θα προσαρμόσουμε την πραγματικότητα των επιχειρήσεων που επλήγησαν στα κριτήρια της πρόσκλησης. Τα κριτήρια της πρόσκλησης πρέπει να προσαρμοστούν στην πραγματικότητα. Εμείς προσπαθούμε να προσαρμόσουμε την πραγματικότητα. Στις 27 Σεπτεμβρίου συνέβη ο σεισμός, πριν δεν είχε συμβεί. Τι να κάνουμε; Και ευτυχώς που δεν είχε συμβεί και μακάρι να μην είχε συμβεί ούτε στις 27 Σεπτέμβρη, αλλά η καταστροφή είναι από κει και μετά.

Καταλαβαίνω τη δυσκολία, που είπατε, λόγω του ότι ουσιαστικά αφορούσε άλλα αρχικά κριτήρια, αλλά δέστε μία νέα πρόσκληση, δέστε την τροποποίηση κατ’ αρχάς των γεωγραφικών ορίων, αυτό το θεωρώ εκ των ων ουκ άνευ να γίνει. Και δέστε εάν υπάρχει δυνατότητα από άλλο πρόγραμμα με κριτήρια που να καλύπτουν τις επιχειρήσεις που πραγματικά καταστράφηκαν τελείως, αλλά δεν καλύπτουν το 10% για διάφορους λόγους.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Κεγκέρογλου.

Κύριε Γεωργιάδη, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θα επανέλθω ως προς το πρώτο. Και χθες, εν όψει της συζητήσεώς μας στη Βουλή, έδωσα εντολή στον κ. Ζερβό, που συμμετείχε στη σχετική επιτροπή για τις οριοθετήσεις, να θέσει το ερώτημα ακριβώς όπως το βάλατε στην επίκαιρη ερώτηση που μου έχετε καταθέσει. Και η απάντηση είναι όχι, αφορά μόνο στο Δήμο Αρκαλοχωρίου.

Επαναλαμβάνω, ως προς το Υπουργείο Ανάπτυξης δεν έχουμε καμμία αντίρρηση να βάλουμε όρια, εφόσον αυτό είναι νόμιμο. Τα όρια δεν τα ορίζουμε εμείς. Οι αποφάσεις είναι διάφορες. Για το συγκεκριμένο τα όρια μπήκαν μόνο στο Δήμο Αρκαλοχωρίου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Όχι, δεν υπάρχει Δήμος Αρκαλοχωρίου.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κάντε επίκαιρη ερώτηση στον κ. Τριαντόπουλο να σας απαντήσει.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν υπάρχει Δήμος Αρκαλοχωρίου, Κοινότητα είναι.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Για την κοινότητα μιλάω.

**ΠΡΟΕΔΡΕΥΩΝ (Απόστολος Αβδελάς):** Μην τον διακόπτε, σας παρακαλώ, κύριε Κεγκέρογλου.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Όσον αφορά στο δεύτερο κομμάτι, σας απήντησα εκ νέου ότι εδώ έχουμε χρησιμοποιήσει ένα προσωρινό πλαίσιο από την Ευρωπαϊκή Επιτροπή. Το πλαίσιο προβλέπει ετήσιους τζίρους. Δεν υπάρχει υποκριτήριο που θεσπίζουμε μόνοι μας.

Όλα αυτά είναι γενικά πλαίσια, γενικές αποφάσεις που πάμε πάνω και «κουμπώνουμε» προγράμματα που θέλουμε. Στην προκειμένη περίπτωση έχουμε βάλει τη χαμηλότερη μείωση τζίρου που μπορούσαμε να βάλουμε. Δεν μπορούμε να το πάμε στο 9. Το 10 είναι το τελευταίο σκαλοπάτι, το πιο χαμηλό. Και βάλαμε το πιο χαμηλό, ακριβώς γιατί αναγνωρίζουμε το ειδικότερο πρόβλημα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Παρακαλώ τα Πρακτικά να τα δώσουμε στον Υπουργό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Για να γίνει κάτι άλλο, όπως αυτό που περιγράφετε, θα έπρεπε να υπάρχει άλλο πλαίσιο στήριξης από την Ευρώπη, που δεν υπάρχει.

Ευχαριστώ πάρα πολύ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Υπουργέ, πάρτε τις αποφάσεις να τις ελέγξετε. Δεν είναι έτσι.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υπουργέ.

Θα συζητηθεί τώρα η πρώτη με αριθμό 687/16-5-2022 επίκαιρη ερώτηση δεύτερου κύκλου του Βουλευτή Ηλείας του Συνασπισμού Ριζοσπαστικής Αριστεράς κ.Διονύσιου - Χαράλαμπου Καλαματιανούπρος τον Υπουργό Ψηφιακής Διακυβέρνησης,με θέμα: «Κίνδυνος απώλειας αγροτικών εκτάσεων κατοίκων των Κοινοτήτων Κουτσοχέρας, Μουζακίου, Χειμαδιού του Δήμου Πύργου και Περιστερίου του Δήμου Ήλιδας».

Κύριε Καλαματιανέ, καλημέρα σας. Έχετε τον λόγο και δύο λεπτά για το ξεκίνημα.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Κύριε Υπουργέ, αυτή τη στιγμή εκατοντάδες αγρότες στις Κοινότητες Κουτσοχέρα, Μουζάκι, Χειμαδιό του Δήμου Πύργου και Περιστέρι του Δήμου Ήλιδας, δυστυχώς, κινδυνεύουν να χάσουν τη γη και τις καλλιέργειες τους. Κινδυνεύουν να χάσουν τα πάντα, ενώ έχουν στα χέρια τους συμβόλαια και τίτλους ιδιοκτησίας. Κινδυνεύουν να χάσουν τα πάντα, ενώ η πολιτεία έχει αναγνωρίσει το δικαίωμά τους και τους έχει καταβάλει αποζημιώσεις και επιδοτήσεις. Υπάρχουν και σχέδια βελτίωσης για τις περιουσίες στις περιοχές αυτές.

Επίσης, έχουν καταβάλει τις υποχρεώσεις τους προς το δημόσιο, φόρο μεταβίβασης και ΕΝΦΙΑ. Αυτή η γη είναι ο κόπος και ο ιδρώτας των ίδιων των αγροτών, των πατεράδων και των παππούδων τους. Αν δεν καλλιεργούσαν αυτοί οι άνθρωποι, η γη αυτή θα είχε μείνει χέρσα και αναξιοποίητη. Αυτή η γη είναι ο λόγος που παραμένουν στον τόπο τους, στα χωριά τους, καλλιεργούν και παράγουν. Εάν χάσουν αυτή τη γη, αυτές τις καλλιέργειες, δεν τους μένει τίποτα, χάνουν τα πάντα.

Άρα, λοιπόν, όλοι καταλαβαίνουμε ότι πρέπει να βρεθεί μια δίκαιη λύση, μια λύση που θα εξασφαλίζει ότι αυτοί οι άνθρωποι θα συνεχίσουν να καλλιεργούν και να παράγουν, ότι αυτή η περιουσία, αυτή η γη και οι καλλιέργειες θα παραμείνουν, θα διατηρηθούν σε αυτούς τους ανθρώπους και βεβαίως διεκδικούν αυτό που δικαιούνται και αυτό που τους ανήκει για δεκάδες και εκατοντάδες χρόνια.

Από τις 19-1-2022 έχω καταθέσει σχετική ερώτηση, στην οποία είχε απαντήσει το Υπουργείο Παιδείας ότι είναι αναρμόδιο. Το Υπουργείο Αγροτικής Ανάπτυξης και Τροφίμων έχει απαντήσει ότι δεν έχει εκτάσεις αρμοδιότητάς του στην περιοχή. Το Υπουργείο Οικονομικών μου απάντησε ότι έχει εγγραφεί από το 1963 με διαταγή του Υπουργείου Οικονομικών δικαίωμα του δημοσίου σε αγροτική έκταση, τσιφλίκι χιλίων στρεμμάτων, με βάση τον τίτλο του 1963 και με νεώτερη μέτρηση τριών χιλιάδων διακοσίων εξήντα τεσσάρων στρεμμάτων. Στην έκταση αυτή υπάρχουν ιδιώτες, στους οποίους έχουν δοθεί δικαιώματα και θα τα διεκδικήσει το δημόσιο.

Άρα, λοιπόν, καταλαβαίνετε, κύριε Υπουργέ, ότι έχουν περάσει τέσσερις μήνες από την ερώτηση, εσείς δεν έχετε απαντήσει και σήμερα οι άνθρωποι αυτοί περιμένουν τις απαντήσεις για το ποιες ενέργειες θα κάνετε εσείς, ως Υπουργείο, αλλά και ως Κυβέρνηση συνολικά, ώστε να προστατευθούν οι περιουσίες των ανθρώπων αυτών με δίκαιο, νόμιμο και συνταγματικό τρόπο.

Επίσης, να μας πείτε πόσα δικαιώματα ιδιωτών έχουν απορριφθεί και έχει αναγνωρισθεί το δικαίωμα στη Μονή Αγίων Θεοδώρων Αροανίας ή στο δημόσιο.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Θα απαντήσει ο Υφυπουργός Ψηφιακής Διακυβέρνησης, ο κ. Θεόδωρος Λιβάνιος.

Καλημέρα σας, κύριε Λιβάνιε, έχετε τρία λεπτά για το ξεκίνημα.

**ΘΕΟΔΩΡΟΣ ΛΙΒΑΝΙΟΣ (Υφυπουργός Ψηφιακής Διακυβέρνησης):** Καλημέρα κύριε Πρόεδρε.

Αγαπητέ κύριε Καλαματιανέ, κατ’ αρχάς σας ευχαριστώ ειλικρινά που έχετε θέσει και εσείς, όπως και οι υπόλοιποι Βουλευτές Ηλείας -ο κ. Τζαβάρας, ο κ. Νικολακόπουλος, η κ. Αυγερινοπούλου- το θέμα αυτό υπ’ όψιν μας και μάλιστα, είναι ένα από τα προβλήματα –το είπα και χθες στην Ολομέλεια, το είπα και την προηγούμενη Δευτέρα στην επιτροπή- τα οποία έχει αναδείξει η ανυπαρξία Κτηματολογίου όλα αυτά τα χρόνια στην Ελλάδα.

Ποια είναι η συγκεκριμένη περίπτωση που έχουμε. Έχουμε ένα ακίνητο το οποίο με ένα προεδρικό διάταγμα έχει αποδοθεί το ’33 και μάλιστα έχει και ενδιαφέρον ιστορικά ότι το προεδρικό διάταγμα το συγκεκριμένο υπογράφτηκε αμέσως μετά την κυβερνητική αλλαγή των εκλογών του ’33, οπότε πιθανότατα να ήταν και από τις πρώτες ενέργειες τότε του νέου Υπουργού Εσωτερικών.

Παραχωρείται, λοιπόν, χωρίς ξεκάθαρη περιγραφή ένα ακίνητο στην Ιερά Μονή Αγίων Θεοδώρων, περνάνε τα χρόνια κι αυτό αρχίζει και καλλιεργείται από κατοίκους της περιοχής. Πράγματι, έχουν καταβάλει τον ΕΝΦΙΑ, έχουν πάρει αποζημιώσεις και ως πυρόπληκτοι, έχουν γίνει συμβόλαια επάνω εκεί, γενικά είναι μια κατάσταση η οποία είναι πάρα πολύ δύσκολη.

Το πρόβλημα τώρα είναι το εξής. Πρώτον, το Κτηματολόγιο σαν Κτηματολόγιο από μόνο του είναι ουσιαστικά ένα βιβλίο καταγραφής γεγονότων. Έρχονται οι ενδιαφερόμενοι, δηλώνουν τους τίτλους ιδιοκτησίας, όταν δεν υπάρχει αμφισβήτηση και υπάρχουν νόμιμοι τίτλοι καταχωρείται κανονικά η εγγραφή, όταν υπάρχουν διεκδικήσεις από δύο ή περισσότερα πρόσωπα φυσικά ή νομικά, τότε ακολουθείται η διαδικασία πρώτης αξιολόγησης των δικαιολογητικών.

Εκεί, λοιπόν, είχαμε το εξής: Δηλώνουν οι κάτοικοι τα ακίνητά τους κατά τη φάση της κτηματογράφησης και δηλώνει και η Ιερά Μονή το ίδιο ακίνητο ως δικό της βασιζόμενη και στο προεδρικό διάταγμα του ’33, αλλά και σε τίτλους και αποφάσεις και του Πρωτοδικείου Πύργου, αλλά και του Εφετείου Πατρών οι οποίες έχουν τελεσιδικήσει και είναι και αυτές πάρα-πάρα πολλά χρόνια πριν.

Να ξεκαθαρίσουμε κάτι. Η διαφορά είναι μεταξύ –δεν μπλέκεται το ελληνικό δημόσιο- της Ιεράς Μονής και των κατοίκων.

Στη σύσκεψη που έγινε πριν περίπου από έναν μήνα από πλευράς μας, είπαμε στους κατοίκους ότι είμαστε στη διάθεσή τους, για να τους δώσουμε ό,τι στοιχεία θέλουν. Δεν υπάρχει απ’ όσο γνωρίζω νεότερη δικαστική υπόθεση. Δηλαδή, δεν έχουν προσφύγει οι κάτοικοι για να διεκδικήσουν. Εκτιμώ από τα λίγα νομικά που ξέρω ότι προφανώς είναι θετικό υπέρ τους ότι έχουν πληρώσει τον ΕΝΦΙΑ, ότι έχουν κάνει συμβόλαια, ότι το κράτος τους έχει αναγνωρίσει ως ιδιοκτήτες, αλλά σε κάθε περίπτωση αυτή η διαφορά είναι μία διαφορά ιδιωτική.

Είναι μια πολύ χαρακτηριστική περίπτωση –να έλθω στην Ηλεία- όπως υπάρχουν και άλλες περιπτώσεις δύσκολες. Όσον αφορά ειδικά τις ιδιοκτησίες δημοσίου, το Υπουργείο Οικονομικών κάνει μια πάρα πολύ σοβαρή δουλειά προκειμένου να λυθεί και αυτό το θέμα με εκτάσεις δημοσίου και νομίζω ότι σύντομα θα έλθει η πρωτοβουλία.

Μιλάμε για είκοσι χιλιάδες στρέμματα. Οι κάτοικοι είναι εννιακόσιοι ογδόντα οκτώ -εννιακόσια ογδόντα οκτώ εγγραπτέα δικαιώματα- από τους οποίους οι επτακόσιοι ογδόντα είπαν ότι είναι χρησικτησία και οι υπόλοιποι δεν προσκόμισαν κάποια αιτιολογική βάση για την αναγνώριση της ιδιοκτησίας τους.

Από την άλλη μεριά υπήρχε η εφετειακή απόφαση, η πρωτόδικη απόφαση και το προεδρικό διάταγμα του ’33. Προφανώς, έγινε η κρίση, όπως έγινε, από την επιτροπή που έκανε την καταχώριση.

Από εκεί και πέρα, κατά τη γνώμη μου, νομίζω ότι η καλύτερη λύση που υπάρχει είναι δύο δρόμοι. Η δικαστική προσφυγή ίσως είναι η καλύτερη λύση, προκειμένου να αναγνωριστούν οι περιουσίες τους. Δεν είναι εύκολη υπόθεση και είναι μια υπόθεση που έχει «περίεργες» καταστάσεις. Όπως ήταν η μονή άφαντη, δεν κάνει καμμία ενόχληση στους κατοίκους τα προηγούμενα χρόνια, δεν τους είχε πει «εδώ είναι δικά μου τα χωράφια, γιατί τα καλλιεργείτε», ήταν μια ντε φάκτο αναγνώριση, αλλά νομίζω ότι πλέον η καλύτερη λύση προκειμένου να βρουν οι κάτοικοι το δίκιο τους -και είναι η μόνη λύση- είναι να προσφύγουν, εφόσον κρίνουν προφανώς ότι θίγονται δικαστικά, και να δούμε τι θα αποφανθεί η δικαιοσύνη σε αυτό το πολύ σύνθετο θέμα.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υφυπουργέ.

Ορίστε, κύριε Καλαματιανέ, έχετε τρία λεπτά, για τη δευτερολογία σας.

**ΔΙΟΝΥΣΙΟΣ-ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κύριε Υπουργέ, η κατάσταση είναι εξαιρετικά κρίσιμη. Από τα τέλη του 2021 και αρχές του 2022 για εκατοντάδες αγρότες αλλά και για χιλιάδες κατοίκους της περιοχής, γιατί έχουν οικογένειες αυτοί οι άνθρωποι, έχει αρχίσει η αντίστροφη μέτρηση και έχει αρχίσει η αντίστροφη μέτρηση λόγω της διαδικασίας της κτηματογράφησης. Έχει αρχίσει η αντίστροφη μέτρηση ώστε αυτοί οι άνθρωποι να χάσουν ουσιαστικά αυτό που τους ανήκει, αυτό που καλλιεργούν οι ίδιοι, οι παππούδες τους, οι πατεράδες τους κ.λπ.. Έχει αρχίσει η αντίστροφη μέτρηση που θα τους οδηγήσει στην ακραία φτώχεια, στην εξαθλίωση, στη μετανάστευση από τον τόπο τους για να μπορέσουν να ζήσουν.

Τέσσερα χωριά, κύριε Υπουργέ, θα ερημώσουν. Άρα, λοιπόν, εδώ τώρα δεν χρειάζονται διαπιστώσεις, δεν χρειάζεται παραπομπή στα δικαστήρια, εδώ χρειάζονται λύσεις. Είστε Κυβέρνηση. Σας έχει εκλέξει ο ελληνικός λαός για να δίνετε λύσεις ειδικά σε τέτοια τεράστια, μείζονος σημασίας κοινωνικά προβλήματα.

Εδώ υπάρχει ένα θέμα υπέρτερο, ένα ζήτημα κοινωνικού συμφέροντος. Πρέπει να βρεθεί λύση πρακτική -ξαναλέω- νόμιμη, συνταγματική από την Κυβέρνηση ώστε να μην οδηγηθούν σε ακραίες καταστάσεις οι κάτοικοι. Το να προσφύγουν δικαστικά δεν είναι λύση που αφορά την Κυβέρνηση. Δεν μπορεί να λέτε σε αυτούς τους ανθρώπους που χάνουν τα πάντα «πηγαίνετε στα δικαστήρια να βρείτε το δίκιο σας». Και βεβαίως αυτό πρέπει να γίνει τώρα, πριν ολοκληρωθεί η διαδικασία κτηματογράφησης και δημιουργηθούν τετελεσμένα. Πριν δύο μήνες σχεδόν είπατε ότι είδατε και τους προέδρους των κοινοτήτων. Εκεί τους είπατε ότι εξετάζετε το ζήτημα και θα προτείνετε. Η πρότασή σας, λοιπόν, είναι «πηγαίνετε στα δικαστήρια»;

Μας παρακολουθούν αυτήν τη στιγμή εκατοντάδες άνθρωποι. Περιμένουν από εσάς κάτι να τους πείτε, να τους δώσετε μια ελπίδα ότι κάτι μπορεί να συμβεί. Να πείτε συγκεκριμένες ενέργειες που θα προστατεύσουν αυτούς τους ανθρώπους. Βεβαίως δεν τους αρκεί. Είναι αδιανόητο να τους λέτε «πηγαίνετε στα δικαστήρια και αν βρείτε το δίκιο σας». Πρέπει εδώ να γίνει κάποια προσπάθεια, κάποια πρόταση συγκεκριμένη, με ενέργειες.

Σας ξαναλέω, διεκδικούν και θέλουν να έχουν αυτό που δικαιούνται και τους ανήκει. Πάνω από εκατόν τριάντα, εκατόν σαράντα χρόνια καλλιεργούν αυτήν την έκταση. Δεν είναι μετά το 1905, μετά το 1933. Ανέκαθεν βρίσκονταν εκεί. Και σας ξαναλέω, αν δεν καλλιεργούσαν αυτοί οι άνθρωποι αυτήν τη γη, θα είχε μείνει χέρσα, αναξιοποίητη παντελώς. Από αυτή ζουν. Πρέπει να προβείτε σε ενέργειες για να σταματήσετε αυτόν τον όλεθρο, κύριε Υπουργέ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Καλαματιανέ.

Ορίστε, κύριε Λιβάνιε, έχετε τον λόγο για τρία λεπτά για τη δευτερολογία σας.

**ΘΕΟΔΩΡΟΣ ΛΙΒΑΝΙΟΣ (Υφυπουργός Ψηφιακής Διακυβέρνησης):** Η ερώτηση έγινε στο Υπουργείο Ψηφιακής Διακυβέρνησης. Το Υπουργείο Ψηφιακής Διακυβέρνησης αυτό μπορεί να κάνει αυτήν τη στιγμή, ούτε μπορεί να αγοράσει για λογαριασμό της μονής τη γη και να την παραδώσει στους κατοίκους ούτε έχει κάποια άλλη εξουσιοδοτική νομοθετική δυνατότητα.

Το Υπουργείο Ψηφιακής Διακυβέρνησης, λοιπόν, είπε στους κατοίκους ότι «είμαστε στη διάθεσή σας να σας δώσουμε ό,τι στοιχεία χρειάζεστε από τη βάση δεδομένων της κτηματογράφησης, από αποφάσεις, από ό,τι έχει καταθέσει η μονή, τα οποία μπορούν να σας διευκολύνουν στον αγώνα σας, αλλά η ευθύνη και η αρμοδιότητα του Υπουργείου Ψηφιακής Διακυβέρνησης αρχίζει και τελειώνει εδώ». Δεν υπάρχει καμμία αμφιβολία, για να μην το πούμε ξεκάθαρα.

Προφανώς αντιλαμβανόμαστε το πρόβλημα των κατοίκων εκεί πέρα. Προφανώς είναι από τις περιπτώσεις που είναι τα προβλήματα που υπάρχουν σε όλη τη χώρα που δεν υπήρχε Κτηματολόγιο και υπάρχουν τέτοιες περιπτώσεις, αλλά μπορείτε να απευθυνθείτε στο Υπουργείο Αγροτικής Ανάπτυξης με μια συγκεκριμένη πρόταση. Ποια θα μπορούσε να είναι αυτή, δεν μπορώ να ξέρω. Είναι μια διαφορά. Δεν είναι το ελληνικό δημόσιο ο ιδιοκτήτης. Δεν είναι εκτάσεις που διεκδικεί το ελληνικό δημόσιο. Δεν είναι εκτάσεις που είναι στην κατοχή κάποιου Υπουργείου.

Είναι σε ένα μοναστήρι, το οποίο έχει καταθέσει κάποιους τίτλους, οι οποίοι έχουν κριθεί ως βασιμότεροι από την Επιτροπή Κτηματογράφησης από αυτούς που είχαν καταθέσει οι κάτοικοι. Αυτό που μπορείτε να κάνετε είναι να απευθυνθείτε στα Υπουργεία Οικονομικών ή Αγροτικής Ανάπτυξης, προκειμένου να δούμε αν μπορεί να υπάρξει μια ad hoc επί της ουσίας λύση για αυτό το θέμα.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υφυπουργέ. Καλή συνέχεια και στους δύο.

Προχωρούμε στην τρίτη με αριθμό 683/16-5-2022 επίκαιρη ερώτηση πρώτου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Λεωνίδα Στολτίδη προς τον Υπουργό Εργασίας και Κοινωνικών Υποθέσεων, με θέμα: «Για τα απλήρωτα δεδουλευμένα των εργαζομένων στην «EDILMAC», εργολάβο της «ΕΛΛΗΝΙΚΟΣ ΧΡΥΣΟΣ Α.Ε.» στο μεταλλείο Ολυμπιάδας Χαλκιδικής».

Κύριε Στολτίδη, καλημέρα σας. Έχετε δύο λεπτά για το ξεκίνημα.

**ΛΕΩΝΙΔΑΣ ΣΤΟΛΤΙΔΗΣ:** Καλημέρα. Ευχαριστώ, κύριε Πρόεδρε.

Κύριε Υπουργέ, η εταιρεία «EDILMAC», εργολάβος της «ΕΛΛΗΝΙΚΟΣ ΧΡΥΣΟΣ Α.Ε.» στα μεταλλεία Ολυμπιάδας Χαλκιδικής, εδώ και δυόμισι χρόνια, από τον Σεπτέμβριο του 2019, δεν καταβάλλει στους εργαζόμενους τις νόμιμες προσαυξήσεις για την έκτη ημέρα εργασίας τους. Είναι αποδοχές που έχουν διεκδικήσει οι εργαζόμενοι ακόμα και με απεργιακές κινητοποιήσεις αλλά και με σχετική καταγγελία τον Ιανουάριο του 2021 στην Επιθεώρηση Εργασίας.

Να σημειωθεί ότι παρ’ όλο που η έκθεση της Επιθεώρησης Εργασίας τον Απρίλιο του 2021 τους δικαίωσε, καθώς διαπιστώθηκε παράβαση από τη μη εφαρμογή του άρθρου 8 του ν.3846/2010, ζητώντας μάλιστα από την εταιρεία «EDILMAC» να τα καταβάλει αναδρομικά εντός δέκα εργάσιμων ημερών στους εργαζόμενους και να προσκομίσει τις αντίστοιχες τραπεζικές καταθέσεις στην κρατική υπηρεσία ως απόδειξη, η «EDILMAC» όχι μόνο αρνείται να καταβάλει τα αναδρομικά των δυόμισι χρόνων, αλλά και να πληρώσει από εδώ και στο εξής την προσαύξηση για την έκτη ημέρα εργασίας. Μάλιστα, κάλεσε τους εργαζόμενους να δεχτούν να υπογράψουν υπεύθυνες δηλώσεις ότι παραιτούνται από τα οφειλόμενα δεδουλευμένα τους.

Ερωτάστε, κύριε Υπουργέ, τι θα κάνει η Κυβέρνηση, σε ποιες άμεσες ενέργειες θα προβεί, για να καταβληθεί άμεσα το σύνολο των οφειλόμενων δεδουλευμένων από τον Σεπτέμβριο του 2019 μέχρι και σήμερα στους εργαζόμενους της εταιρείας «EDILMAC» και να εξασφαλιστεί, φυσικά, στη συνέχεια η απρόσκοπτη πληρωμή της προσαύξησης για την έκτη ημέρα της εργασίας τους.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Στολτίδη.

Στην ερώτηση θα απαντήσει ο Υφυπουργός Εργασίας και Κοινωνικών Υποθέσεων κ. Παναγιώτης Τσακλόγλου.

Κύριε Τσακλόγλου, καλημέρα σας. Έχετε τον λόγο για τρία λεπτά.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Καλημέρα, κύριε Πρόεδρε.

Ευχαριστώ πολύ για την ερώτηση κ. Στολτίδη.

Οι εργασιακές σχέσεις αλλά και ο ρόλος της Επιθεώρησης Εργασίας στην τήρηση της σχετικής νομοθεσίας είναι αναμφίβολα κρίσιμα ζητήματα που βρίσκονται στην πρώτη γραμμή προτεραιότητας για το Υπουργείο Εργασίας. Μέσα από τις νομοθετικές μας παρεμβάσεις, προσπαθούμε να προασπίσουμε και, κυρίως, να αναβαθμίσουμε τον ρόλο κρίσιμων δημόσιων υπηρεσιών για τους εργαζόμενους, όπως είναι ο ΕΦΚΑ, ο ΟΑΕΔ αλλά και η Επιθεώρηση Εργασίας.

Τώρα, αναφορικά με την υπόθεση στην οποία επικεντρώνεται η ερώτησή σας, σύμφωνα με την ενημέρωση που είχε από την αρμόδια υπηρεσία και πιο συγκεκριμένα, από το Τμήμα Επιθεώρησης Εργασιακών Σχέσεων Χαλκιδικής, το Συνδικάτο Εργατοϋπαλλήλων Μεταλλείων και Λατομείων Βορείου Ελλάδος προσέφυγε στην Επιθεώρηση Εργασίας στις 18-1-2021. Το συνδικάτο ισχυρίζεται στην προσφυγή του ότι κατά παράβαση των συμβάσεων των εργαζομένων στην επιχείρηση «EDILMAC» που προέβλεπαν πενθήμερη εργασία, ο εργοδότης υποχρέωνε σε εξαήμερη εργασία.

Συνεπώς, σύμφωνα με τα όσα ορίζονται στην κείμενη νομοθεσία, δικαιούνται προσαύξηση 30% για το ημερομίσθιο της έκτης ημέρες. Η προσαύξηση αυτή σχετίζεται με την παραβίαση του πενθημέρου και όχι με επιπλέον ώρες εργασίας, για τις οποίες δεν καταβλήθηκαν αποδοχές.

Σύμφωνα, λοιπόν, με όσα ορίζονται από τη νομοθεσία, τόσο η εταιρεία όσο και οι εργαζόμενοι προέβησαν σε αποστολή υπομνημάτων. Η διεξαγωγή της σχετικής εργατικής διαφοράς ολοκληρώθηκε τον Απρίλιο του 2021. Η Επιθεώρηση Εργασίας πριν ολοκληρώσει την εισήγησή της, διενήργησε και έλεγχο στην επιχείρηση στις 31-3-2021. Τόσο από το σύνολο των στοιχείων που προσκομίστηκαν όσο και από τον επιτόπιο έλεγχο που διενεργήθηκε στις εγκαταστάσεις των μεταλλείων, προέκυψε ότι οι εργαζόμενοι απασχολούνταν πράγματι σε εναλλασσόμενες βάρδιες 6.00΄-14.00΄, 14.00΄-22.00΄, 22.00΄-6.00΄ με μεικτό σύστημα εργασίας. Δηλαδή για δύο εβδομάδες απασχολούνταν πενθημέρο και σαραντάωρο, μία εβδομάδα εξαήμερο και σανταοκτάωρο -αυτή είναι η επίμαχη περίοδος- και μία εβδομάδα με τετραήμερο και τριανταδιάωρο.

Η επιχείρηση ισχυρίζεται ότι υπάρχει γραπτή συμφωνία με όλους τους εμπλεκόμενους εργαζόμενους -να υπενθυμίσω ότι στη συγκεκριμένη επιχείρηση δεν υπάρχει συλλογική σύμβαση εργασίας- για επταήμερη λειτουργία της επιχείρησης με τήρηση του σαραντάωρου κατά μέσο όρο μέσα στον μήνα, σύμφωνα με την προαναφερθείσα φόρμουλα, χωρίς προσαύξηση αμοιβής για την έκτη ημέρα εργασίας.

Η Επιθεώρηση Εργασίας έκρινε κατ’ αρχάς ως μη ορθό το επιχείρημα της επιχείρησης, αλλά δεν της επέβαλε πρόστιμο. Αυτά καταγράφηκαν από την αρμόδια επιθεωρήτρια στο δελτίο εργατικής διαφοράς. Η Επιθεώρηση Εργασίας ζήτησε από την επιχείρηση την άμεση τροποποίηση των προγραμμάτων εργασίας των υπαλλήλων καθώς επίσης και την προσκόμιση συμπληρωματικών πινάκων ωραρίου.

Επιπλέον ζητήθηκε από τον εργοδότη η προσκόμιση σχετικών τραπεζικών καταθέσεων εντός συγκεκριμένου χρονικού διαστήματος, προκειμένου να ικανοποιηθεί το αίτημα των εργαζομένων για την παράβαση του πενθημέρου.

Σε περίπτωση μη συμμόρφωσης της επιχείρησης, το σωματείο έχει τη δυνατότητα να αποστείλει στην Επιθεώρηση Εργασίας μία υπεύθυνη δήλωση με τον ακριβή προσδιορισμό των οφειλόμενων ποσών, ώστε να συνεχιστεί η προβλεπόμενη διοικητική διαδικασία από την υπηρεσία. Μέχρι σήμερα δεν έχουν προσκομιστεί τραπεζικές καταθέσεις της επιχείρησης, αλλά ούτε και υπεύθυνη δήλωση από τους εργαζόμενους. Στις 16-5-2022 η αρμόδια επιθεωρήτρια επικοινώνησε με τους δικηγόρους των εμπλεκόμενων μερών και της γνωστοποιήθηκε ότι βρίσκονται σε διαβούλευση, που μέχρι στιγμής, όμως, δεν έχει τελεσφορήσει.

Θέλω να επαναλάβω, κλείνοντας την πρωτολογία μου, ότι σύμφωνα με την προβλεπόμενη διαδικασία η εργατική διαφορά ολοκληρώνεται με την προσκόμιση της υπεύθυνης δήλωσης από το συνδικάτο, στην οποία να περιγράφονται λεπτομερώς τα οφειλόμενα ποσά, και τη διαβίβαση του σχετικού φακέλου στην αρμόδια εισαγγελία.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υπουργέ.

Κύριε Στολτίδη, έχετε τρία λεπτά για τη δευτερολογία σας.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Από αυτά που είπατε, κύριε Υπουργέ, επιβεβαιώνεται το αντικείμενο της ερώτησης. Αλλά, όπως καταλαβαίνετε, έχουν ξεφύγει τελείως οι εργοδότες και με τις δικές σας πλάτες, εννοώ των κυβερνήσεων όλων. Δεν φτάνει που αρπάζουν στην προκειμένη περίπτωση τον αμύθητο πλούτο, αφήνοντας συντρίμμια στο περιβάλλον στην περιοχή εκεί, στη Χαλκιδική, αλλά δεν θέλουν να εφαρμόσουν και τα έσχατα κατώτατα που τους προσφέρατε, ούτως ή άλλως, με τη νομολογία.

Οι εργάτες βρίσκονται στα έγκατα της γης, στα τετρακόσια μέτρα βάθος, με τη ζωή τους να μικραίνει από τις συνθήκες εργασίας, οι κεφαλαιοκράτες θησαυρίζουν χωρίς να κάνουν άλλη δουλειά και το πολιτικό προσωπικό με δεκαπλάσιο και βάλε μισθούς από τον εργάτη νομοθετεί την αφαίρεση δικαιωμάτων και το «κυνήγι» όποιου σηκώνει το κεφάλι. Αυτό είναι το νομοθετικό έργο. Ο μόνος που παράγει, δηλαδή, είναι στην εξαθλίωση και δεν ξέρει αν θα γυρίσει πίσω στο σπίτι, τα παιδιά του. Ωραίο σύστημα!

Και μη μας πείτε, κύριε Υπουργέ, ότι βάζουν τα ωραία τους λεφτουδάκια και επενδύουν, γιατί να πώς βγάζουν τα ωραία τους λεφτουδάκια και τα αυγαταίνουν.

Λόγω αυτής της συγκεκριμένης διεκδίκησης αλλά και άλλων διεκδικήσεων για μέτρα ασφάλειας στην εργασία -δεν ξέρω αν θυμάστε το διεκδικητικό πλαίσιο να μην υπάρχουν πολλά οχήματα με καυσαέρια, για να μην πνίγονται την ώρα που δουλεύουν στα τετρακόσια μέτρα και να υποστυλώνονται καλύτερα οι στοές, για να μην πέσουν στα κεφάλια τους-, τους δώσατε εσείς το αντεργατικό τερατούργημα Χατζηδάκη, για να απολύσουν εύκολα και συνοπτικά τον πρόεδρο του σωματείου. Η αποφασιστική τους, όμως, πάλη και η αλληλεγγύη εκατοντάδων σωματείων τούς οδήγησε σε νίκη και ακύρωση της απόλυσης.

Αλλά μη μας πείτε πάλι, κύριε Υπουργέ, ότι θα το λύσουν το ζήτημα τα δικαστήρια. Τα έχει όλα υπολογισμένα η εργοδοσία συνολικά -τρομοκρατία, υπεύθυνες δηλώσεις παραίτησης-, υπολογίζοντας ότι λίγοι θα αντέξουν σε αυτή τη διαδικασία και ότι τελικά θα υποχρεωθεί να δώσει ό,τι δώσει, που θα είναι υποπολλαπλάσιο από αυτό που πρέπει.

Και ρωτάμε: Γιατί πρέπει ουσιαστικά οι εργάτες να επιβαρύνονται με τα δικαστικά έξοδα και να περιμένουν χρόνια να δικαιωθούν από αυτή τη λαίλαπα της ακρίβειας; Γιατί αυτό το βάρος να το φορτωθούν οι εργάτες; Και πείτε μας ουσιαστικά τώρα ποιος κυβερνάει, εσείς ή αυτοί; Εμείς λέμε ότι ξέρουμε ποιοι κυβερνούν.

Να μας πείτε, κύριε Υπουργέ, τελικά αν προτίθεστε να επιβάλετε τον νόμο όπως ξέρετε -εννοώ η Κυβέρνηση, για να είμαστε ξεκάθαροι- να τον επιβάλλετε; Ακαριαία και άμεσα, όταν είναι να βγάλετε παράνομες τις απεργίες και τους αγώνες των εργαζομένων.

Πάντως νομίζουμε ότι όλη αυτή η διαδικασία είναι διδακτική μέσα σε αυτή την πορεία των αγώνων για τους εργάτες, ότι οι διεκδικήσεις τους καταλήγουν σε κατακτήσεις και νίκες μόνο μέσα από την αποφασιστική πάλη και από την οργάνωση από τα σωματεία τους. Γι’ αυτό γίνεται και η ολομέτωπη επίθεση από εσάς, για να βάλετε στο χέρι τα σωματεία. Είναι επίσης διδακτικό και έτσι οδηγούνται στο συμπέρασμα πιο εύκολα οι εργάτες μέσα από αυτή τη διαδικασία ότι, αν δεν απαλλαγούν από τις «βδέλλες» που κάθισαν στο σβέρκο τους, άσπρη μέρα δεν θα δουν.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Κύριε Τσακλόγλου, έχετε τρία λεπτά για τη δευτερολογία σας**.**

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Κύριε Στολτίδη, τις τελευταίες δεκαετίες το πεδίο των εργασιακών σχέσεων έχει γίνει εξαιρετικά σύνθετο. Όμως, βασική μέριμνα της πολιτικής ηγεσίας του Υπουργείου Εργασίας παραμένει η τήρηση της νομιμότητας στην αγορά εργασίας και η προστασία των δικαιωμάτων των εργαζομένων από κάθε μορφής αυθαιρεσία. Άλλωστε η τήρηση της νομιμότητας είναι καθοριστική προϋπόθεση για τη λειτουργία του υγιούς ανταγωνισμού.

Στη συγκεκριμένη περίπτωση, το σωματείο προέβη σε καταγγελία. Η Επιθεώρηση Εργασίας έκρινε ότι η εταιρεία οφείλει να καταβάλει αυτή την προσαύξηση, όχι -επαναλαμβάνω- γιατί εργάστηκαν παραπάνω και δεν αποζημιώθηκαν, αλλά γιατί οι εργοδότες παραβίασαν τη σύμβαση για την πενθήμερη εργασία.

Στη συνέχεια, τόσο ο εργοδότης όσο και το σωματείο δεν προσκόμισαν τα απαιτούμενα έγγραφα στην Επιθεώρηση Εργασίας. Επομένως η διαφορά τους θα διαβιβαστεί στην εισαγγελία για την αναζήτηση τυχόν ποινικών ευθυνών και βεβαίως για την οριστική επίλυσή τους.

Όπως ανέφερα και στην πρωτολογία μου, τα ζητήματα των εργασιακών σχέσεων βρίσκονται στην κορυφή της ατζέντας του Υπουργείου Εργασίας. Όμως, ο ρόλος μας, ο ρόλος του Υπουργείου Εργασίας και αυτό είναι κάτι πολύ σημαντικό -και απαντώ διαρκώς σε ερωτήσεις «γιατί δεν παρεμβαίνετε εσείς;»- δεν είναι αυτός, δεν είναι διαχειριστικός. Η ευνομούμενη πολιτεία δεν λειτουργεί κατ’ αυτόν τον τρόπο, δηλαδή η Κυβέρνηση να παρεμβαίνει στις επιμέρους συγκρούσεις εργοδοτών - εργαζομένων. Θέτει το πλαίσιο και από εκεί και μετά εφαρμόζονται όλες οι σχετικές διαδικασίες. Το Υπουργείο δηλαδή δεν εμπλέκεται και δεν πρέπει να εμπλέκεται στις συγκεκριμένες διαμάχες των εργαζομένων. Ο ρόλος μας στα θέματα αυτά είναι συγκεκριμένος και δεν είναι επιχειρησιακός.

Με τις καινοτόμες νομοθετικές μας παρεμβάσεις στηρίζουμε τον κόσμο της εργασίας με έργα και όχι με ευχολόγια. Αλλάξαμε τον ρόλο του Σώματος Επιθεώρησης Εργασίας, μετατρέποντάς το σε ανεξάρτητη αρχή, στα πρότυπα της ΑΑΔΕ, προκειμένου να ενισχύσουμε τον ρόλο του, να ενδυναμώσουμε τις δυνατότητές του και βέβαια να το απομακρύνουμε όσο γίνεται περισσότερο από κομματικές και πελατειακές παρεμβάσεις απ’ όπου και αν αυτές μπορεί να προέλθουν.

Η πολιτική μας επιλογή είναι ο επιχειρησιακός και θεσμικός εκσυγχρονισμός της κρίσιμης αυτής ανεξάρτητης αρχής, προκειμένου οι εργαζόμενοι να αποκτήσουν έναν πραγματικά ισχυρό σύμμαχο απέναντι σε κάθε εστία εργασιακής παραβατικότητας.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Καλή συνέχεια και στους δύο.

Θα συζητηθεί τώρα η πρώτη με αριθμό 668/9-5-2022 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Χρήστου Γιαννούλη προς την Υπουργό Παιδείας και Θρησκευμάτων με θέμα: «Σταματήστε τη διάλυση του Διεθνούς Πανεπιστημίου Ελλάδος (ΔΙ.ΠΑ.Ε)».

Κύριε Γιαννούλη, καλημέρα σας. Έχετε δυο λεπτά για την πρωτολογία σας.

**ΧΡΗΣΤΟΣ ΓΙΑΝΝΟΥΛΗΣ:** Καλή σας ημέρα, κύριε Πρόεδρε. Καλημέρα και στον Υπουργό.

Αγαπητοί συνάδελφοι, οι χειρότερες και εφιαλτικότερες εξελίξεις είναι στρωμένες από καλές προθέσεις και χαμόγελα.

Κύριε Υπουργέ, απ’ ό,τι ξέρω ήσασταν χθες στη Θεσσαλονίκη και είχατε επαφές για το αντικείμενο που συζητάμε σήμερα στην επίκαιρη ερώτηση, για την ουσιαστική πολιτική πρόθεση της Κυβέρνησης που υπηρετείτε να αποδομήσει τα δημόσια πανεπιστήμια και να συρρικνώσει το έργο τους, με πρώτο υβριδικό βήμα μία έκθεση που κατατέθηκε από τον διορισμένο από την Κυβέρνησή σας πρόεδρο του Διεθνούς Πανεπιστημίου που εδρεύει στη Θεσσαλονίκη για την κατάργηση και τη συρρίκνωση των τμημάτων.

Αυτή η ανερμάτιστη εισήγηση του διορισμένου προέδρου του ΔΙΠΑΕ, ευτυχώς, για τους έξι χιλιάδες φοιτητές, τις οικογένειες και το ακαδημαϊκό προσωπικό αποτέλεσε αντικείμενο μεγάλης αντίδρασης, αναγκάζοντας την Κυβέρνηση να μεταφέρει την ευθύνη στο Εθνικό Κέντρο Αξιολόγησης και στις διαδικασίες που ακολουθούνται, αλλά τουλάχιστον προς το παρόν να νίπτετε τας χείρας σας λέγοντας ότι εμείς δεν έχουμε σχέση με αυτή την πολιτική παραγγελιά της εισήγησης για την κατάργηση, θα δούμε, θα διαβουλευθούμε, θα το εξετάσουμε, «θα, θα, θα».

Εάν δεν είχε προηγηθεί η σφοδρή αντίδραση της Αντιπολίτευσης, της τοπικής αυτοδιοίκησης, των φοιτητών, των γονιών τους, των ακαδημαϊκών παραγόντων, των εκπαιδευτικών σε τέτοιο συντριπτικό βαθμό και ένταση κατά της κουτοπόνηρης πολιτικής προσπάθειας μέσω της εισήγησης και του Εθνικού Κέντρου Αξιολόγησης να ευνουχίσετε το Διεθνές Πανεπιστήμιο, σήμερα θα είχαμε μια άλλη πραγματικότητα.

Ευτυχώς, προσωρινά οι σχολές που ήταν υπό κατάργηση, μπήκαν στα μηχανογραφικά. Έχουν υποστεί βέβαια οι σχολές αυτές μεγάλη ζημία στο κύρος και στην επιλεξιμότητά τους από τους υποψήφιους φοιτητές.

Παρ’ όλα αυτά, η ερώτησή μας σε σχέση με όλα τα γεγονότα έχει έναν επιπλέον στόχο.

Το ότι θέλετε να επαναφέρετε από την πίσω πόρτα και να καταργήσετε την πανεπιστημιοποίηση των ΤΕΙ, ένα σημαντικό εκπαιδευτικό, παιδευτικό και ακαδημαϊκό έργο, είναι σαφές, δεν το διαψεύδετε. Θέλετε ξανά τα ΤΕΙ. Όμως, αυτό που θέλετε κυρίως είναι η αποδόμηση του δημόσιου πανεπιστημίου.

Άκουγα πριν από λίγο την κ. Κεραμέως σε μια συνέντευξή της, μόλις έφτασε από την Αμερική, να λέει με περηφάνια ότι συναντήθηκε με αμερικανικά πανεπιστήμια, διασφαλίζοντας διμερείς συνεργασίες με τα ελληνικά πανεπιστήμια για τους Έλληνες ερευνητές-φοιτητές με μία προϋπόθεση. Για να συμβούν όλα αυτά τα ωραία που περιγράφετε πρέπει να εισάγονται τα παιδιά στα πανεπιστήμια. Μετά το περσινό «τσεκούρωμα» των σαράντα χιλιάδων εισακτέων και το νέο –τώρα, αυτή την ώρα που μιλάμε, την ώρα που τα παιδιά μας ιδρώνουν, ματώνουν για να εξασφαλίσουν την είσοδό τους στο πανεπιστήμιο- αφαιρείτε άλλες οκτώ χιλιάδες περίπου θέσεις εισακτέων. Είναι σαφές το τι θέλετε να κάνετε.

Παραδεχτείτε το, για να έχει και η κοινωνία πλήρως την εικόνα και του τι επιδιώκετε και ποιος είναι ο τελικός στόχος, γιατί ο τελικός στόχος, όπως φαίνεται και από την πολιτική παραγγελιά Καΐση για την αξιολόγηση του Διεθνούς Πανεπιστημίου και την κατάργηση σχολών και τη συγχώνευση, όπως φαίνεται εν γένει από την πολιτική σας δράση, είναι να μειώσετε τον αριθμό των δημόσιων πανεπιστημίων και των σχολών που παράγουν πολύ σημαντικά αποτελέσματα ακόμα και στις σχέσεις ακαδημαϊκής μόρφωσης-επαγγελματικής αποκατάστασης. Οι μηχανικοί περιβάλλοντος, για παράδειγμα, αποτελούν γνωστικό αντικείμενο με πολύ μεγάλη αγωγιμότητα στην αγορά, μια αγορά που εσείς λέτε ότι λύνει όλα τα προβλήματα. Ποια αγορά, όμως;

Αυτό που φαίνεται από την πολιτική σας -και θα επανέλθω στη δευτερολογία μου- είναι ότι έχετε έναν και μόνο στόχο, να αποδυναμώσετε το ελληνικό δημόσιο πανεπιστήμιο, να πλάσετε χίμαιρες περιφερειακότητας, κυρίως στοχεύοντας στα μεγάλα πανεπιστήμια Αθήνας και Θεσσαλονίκης, έτσι ώστε να ανοίξετε ελεύθερο το πεδίο της δόξης και των κερδών σε ιδιωτικά εκπαιδευτήρια, κολλέγια, που –ω του θαύματος!- μόλις ακούγεται στην ακαδημαϊκή πιάτσα ότι θα απομειωθεί, θα καταργηθεί, ή θα συγχωνευθεί μία σχολή, ανοίγει περίπου το ίδιο ή παραπλήσιο αντικείμενο σε ΙΕΚ και ιδιωτικά κολλέγια. Γίνεται τυχαία –ίσως- κατά τη γνώμη σας.

Επειδή, όμως, δεν έχουμε εμπιστοσύνη στην Κυβέρνησή σας, είναι εμφανής η απαξίωση και η δυσανεξία που έχετε στο δημόσιο πανεπιστήμιο -το χρησιμοποιείτε κυρίως μόνο για φιέστες και προπαγάνδα επιβολής του νόμου και της τάξης- το ερώτημα παραμένει: Με τέτοιες πολιτικές κουτοπονηριές τύπου πολιτικής παραγγελίας αξιολόγησης ενός διορισμένου προέδρου του Διεθνούς Πανεπιστημίου, που προς ώρας αναβάλλεται ή μετατίθεται για το Εθνικό Κέντρο Αξιολόγησης, σκοπεύετε όντως να κλείσετε πανεπιστήμια, να τα ξανακάνετε ΤΕΙ και να δώσετε ένα ακόμα κτύπημα στη δημόσια εκπαίδευση; Περιμένω από έναν ακαδημαϊκό, από έναν δάσκαλο και έναν έντιμο πολιτικό καθαρές κουβέντες.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Γιαννούλη.

Θα απαντήσει ο Υφυπουργός Παιδείας και Θρησκευμάτων κ. Ευάγγελος-Άγγελος Συρίγος.

Κύριε Υφυπουργέ, καλημέρα σας, έχετε τρία λεπτά για το ξεκίνημα.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πάρα πολύ, κύριε Πρόεδρε.

Ευχαριστώ, κύριε συνάδελφε, για την ερώτησή σας. Όπως ορθώς είπατε, χθες ήμουν στη Θεσσαλονίκη, συναντήθηκα με εκπροσώπους τριών τμημάτων. Προχθές ήμουν στην Κατερίνη, όπου είχα τη δυνατότητα να επισκεφθώ το Τμήμα Διοίκησης Εφοδιασμού, το οποίο υπάρχει στην πόλη. Το βράδυ χθες ήμουν στις Σέρρες, όπου μιλήσαμε και για τα θέματα του ΔΙΠΑΕ σε σχέση με την πανεπιστημιούπολη που υπάρχει εκεί πέρα.

Έχω τα εξής σχόλια: Σχόλιο πρώτο, απάντησα ήδη σε αντίστοιχη ερώτηση για το ΔΙΠΑΕ πριν από τρεις ημέρες.

Σχόλιο δεύτερο: Έχει κατατεθεί μία πρόταση από τη Διοικούσα Επιτροπή του ΔΙΠΑΕ. Η πρόταση αυτή τίθεται υπ’ όψιν της Εθνικής Αρχής Ανώτατης Εκπαίδευσης. Εάν εγώ τώρα βγω και πω ότι θα κάνουμε αυτό ή θα κάνουμε εκείνο, ακυρώνω μία ανεξάρτητη αρχή. Αντιλαμβάνεστε ότι αυτό είναι κάτι το οποίο δεν το θέλουμε, διότι πρέπει πρωτίστως να προφυλάσσουμε το κύρος των ανεξαρτήτων αρχών.

Σημείο τρίτο: Ό,τι απόφαση και να ληφθεί, όποια και αν είναι αυτή, δεν πρόκειται να θίξει τους υπάρχοντες φοιτητές ούτε τις οικογένειές τους, διότι έχουν κάνει έναν προγραμματισμό να σπουδάσουν τα παιδιά στη συγκεκριμένη πόλη υπό τις συγκεκριμένες συνθήκες. Αυτά ως προς το ειδικό πλαίσιο για το ΔΙΠΑΕ.

Οφείλω, όμως, να επισημάνω δύο, τρία άλλα πράγματα. Πρώτον, γι’ αυτή την ανάγκη για υπεράσπιση του δημόσιου πανεπιστημίου. Κύριε συνάδελφε, είμαι εξαιρετικά υπερήφανος, διότι είμαι γνήσιο τέκνο της ελληνικής δημόσιας εκπαιδεύσεως. Από το δημοτικό, στο γυμνάσιο, στο λύκειο, στο δημόσιο πανεπιστήμιο, στο Πανεπιστήμιο Αθηνών. Είμαι εξαιρετικά υπερήφανος γι’ αυτό. Επίσης, πρέπει να σας πω ότι δεν εκχωρώ σε κανέναν το δικαίωμα να μου κάνει σχόλια για το δημόσιο πανεπιστήμιο και τη δημόσια εκπαίδευση από την οποία έχω περάσει.

Όσο για το θέματα αριστείας τα οποία πολλές φορές θέτετε με έναν λανθασμένο τρόπο από την πλευρά του κόμματός σας, να σας πω ότι η αριστεία φαίνεται πρωτίστως στα δημόσια σχολεία. Στο δημόσιο σχολείο έχεις απέναντί σου το παιδί του εργάτη, έχεις απέναντι σου το παιδί του εμπόρου, έχεις απέναντί σου το παιδί του γιατρού, είναι όλοι στην ίδια τάξη. Εκεί φαίνεται η αριστεία, διότι όλοι έχουν την ίδια εκπαίδευση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Από εκεί και πέρα, πρέπει να αντιληφθούμε ότι είχαμε εβδομήντα πέντε χιλιάδες θέσεις για υποψηφίους πριν από είκοσι χρόνια περίπου και εξακολουθούμε να έχουμε τον ίδιο αριθμό θέσεων και τώρα, μέχρι πέρυσι, με μία διαφορά, κύριε συνάδελφε, η οποία είναι κρίσιμη. Θα επανέλθω στη δευτερολογία μου γι’ αυτό. Ωστόσο θέλω να πω πως η διαφορά είναι ότι ο αριθμός των υποψηφίων είναι πολύ μικρότερος. Ενώ ο αριθμός των εισακτέων είχε παραμείνει ο ίδιος επί πολλά χρόνια, ο αριθμός των υποψηφίων έχει μειωθεί κατά το 1/3. Εάν συνεχιστεί αυτό, καταλήγεις σε μία χώρα στην οποία όλοι θα πηγαίνουν στο πανεπιστήμιο και πρέπει να βγαίνουν από το πανεπιστήμιο. Διότι την ώρα που μπαίνεις στο πανεπιστήμιο, πρέπει να κάνεις τα πάντα για να βγεις από το πανεπιστήμιο. Αυτό μειώνει τη δημόσια εκπαίδευση. Όμως θα επανέλθω σε αυτό στη δευτερολογία μου.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Κύριε Γιαννούλη, έχετε τρία λεπτά για τη δευτερολογία σας. Αντιλαμβάνομαι ότι ο κύριος Υπουργός σας έδωσε θέματα, αλλά σας παρακαλώ πολύ να μη μου το παρατραβήξετε.

Ορίστε, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Μείνετε ήσυχος, κύριε Πρόεδρε. Και λόγω εντοπιότητας θα προσπαθήσω να σας βοηθήσω.

**ΠΡΟΕΔΡΕΥΩΝ (Απόστολος Αβδελάς):** Σας ευχαριστώ πολύ.

**ΧΡΗΣΤΟΣ ΓΙΑΝΝΟΥΛΗΣ:** Κύριε Υπουργέ, χαίρομαι που είστε παιδί της ελληνικής δημόσιας εκπαίδευσης, του δημόσιου σχολείου και του δημόσιου πανεπιστημίου, μόνο που έχω την εντύπωση ότι είστε εξαίρεση μέσα στην ανθρωπογεωγραφία της Κυβέρνησης.

Θέλω να σας θυμίσω -κάτι που τόνισα κιόλας- πως γνωρίζουμε γι’ αυτή την παρελκυστική προσέγγιση ότι εμείς νίπτουμε τας χείρας μας. Υπάρχει το Εθνικό Κέντρο Αξιολόγησης, το οποίο είναι όντως ανεξάρτητη αρχή. Όμως, αυτή η ανεξάρτητη αρχή θα έπρεπε να ανησυχήσει, όταν παρέλαβε στα χέρια της μια ανερμάτιστη, αμετροεπή, κακογραμμένη και προδήλως πολιτική παραγγελία-εισήγηση, για την οποία, διαβάζοντάς τη και εσείς ως μορφωμένος άνθρωπος, θα ήθελα να μου απαντήσετε αν βγάζετε νόημα από τον τρόπο δομής αυτής της εισήγησης, πέρα από το τελικό αποτέλεσμα που είναι να ευνουχίσουμε το Διεθνές Πανεπιστήμιο. Ειδάλλως, κύριε Υπουργέ, δεν θα χρειαζόταν ο διορισμένος πρόεδρος να κάνει χρήση του αυξημένου δικαιώματος να προσμετρηθεί διπλά η ψήφος του, για να υπάρχει μια πλειοψηφία «8 προς 6». Όμως, η συγγραφή της εισήγησης από μόνη της -κύριε Πρόεδρε, εσείς θα με καταλάβετε- θυμίζει ακαδημαϊκό Εδεσσαϊκό, εάν γνωρίζετε κι εσείς τι σημαίνει με τη λαϊκή σοφία ο ακαδημαϊκός Εδεσσαϊκός, κύριε Συρίγο.

Θα καταθέσω το 1/10 από τα έγγραφα διαμαρτυρίας των τοπικών κοινωνιών της αυτοδιοίκησης, της Εκκλησίας, των εκπαιδευτικών, των ακαδημαϊκών, των οικογενειών και των επιχειρήσεων, κύριε Συρίγο. Είκοσι επιχειρήσεις που απορροφούν φοιτητές αυτών των σχολών πανεπιστημιοποιήθηκαν με πολιτική παρέμβαση, δοκιμάστηκαν και στο ακαδημαϊκό και στο αναπτυξιακό πεδίο και πέτυχαν. Κι εσείς μου λέτε ότι θα κρίνει μια ανεξάρτητη αρχή, η οποία είχε την ανοχή να παραλάβει την εισήγηση Καΐση. Γιατί συμβαίνει αυτό; Επειδή σας είδα να αναρωτιέστε, είναι ο διορισμένος Πρόεδρος του ΔΙΠΑΕ. Διαβάστε, σας παρακαλώ, την εισήγηση και το κείμενο και θα καταλάβετε τι εννοώ.

Καταθέτω τις διαμαρτυρίες. Είναι οι λιγότερες που μπορούσα να μεταφέρω –υπάρχει «πάκο» ολόκληρο- για το τι έχει παραχθεί από όλη αυτήν την πολιτική προσέγγιση. Ρωτώ ξανά αν αυτή η προσέγγιση έχει ως στόχο να αποδυναμώσει το δημόσιο πανεπιστήμιο και τα ΑΕΙ και να μας επαναφέρει στην εποχή των ΤΕΙ. Πώς το κάνετε αυτό; Διότι, ναι, έχετε δίκιο, συμφωνώ και εγώ ότι τα παιδιά πρέπει να βγαίνουν από το πανεπιστήμιο, πρωτίστως όμως, τα παιδιά της μέσης τάξης των λαϊκών οικογενειών, τα παιδιά που δεν έχουν τη δυνατότητα να τελειώσουν το λύκειο και να πάνε σε ένα κολέγιο στη Βοστώνη ανεμπόδιστα και αβίαστα γιατί έχουν την οικονομική δυνατότητα, είτε γιατί είναι γόνοι πολιτικών οικογενειών ή πολιτικών τζακιών.

Σας τα καταθέτω για τα Πρακτικά.

(Στο σημείο αυτό ο Βουλευτής κ. Χρήστος Γιαννούλης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τα περισσότερα παιδιά, λοιπόν, από αυτά που σας περιγράφω έχουν την ανάγκη να μπορούν να μπουν στο πανεπιστήμιο, να σπουδάσουν και να βγουν από το πανεπιστήμιο. Αυτή είναι η εξίσωση που θέλουμε να υποστηρίξουμε και για κάθε οικογένεια και για κάθε παιδί που έχει όραμα, ελπίδα και δεν μπορούμε να του κόβουμε τα φτερά με τον σαδισμό της πολιτικής αντίληψης της κυρίας Κεραμέως.

Τι κάνετε; Διότι δεν μου απαντήσατε αν τελικά πολιτικός σας στόχος είναι η αποδόμηση του δημόσιου πανεπιστημίου, η επαναφορά από την πίσω πόρτα κάτι δομών σαν ΤΕΙ και η εκχώρηση γνωστικού αντικειμένου σε προκλητικό βαθμό σε ιδιωτικά κολέγια και ΙΕΚ. Είναι τόσο σαφές το σχήμα που σας περιγράφω και ζητώ να μου απαντήσετε και ελπίζω να το κάνετε, γιατί με την τράπεζα θεμάτων οι μέτριοι εγκαταλείπουν πηγαίνοντας στην καλύτερη περίπτωση σε ΙΕΚ αλλά και οι καλοί αγανακτούν, όπως και με τη μείωση των εισακτέων. Είναι μία πολιτική που υποστηρίζετε κόντρα σε όλη την υπόλοιπη κοινωνία. Δεν είναι ότι επιχειρείτε μία μεταρρύθμιση σύγχρονη, ευρωπαϊκή και αναπτυξιακή, όπου αποδεσμεύετε το στερεότυπο να μεγαλώσει το παιδί, να τελειώσει το σχολείο, να πάει στο πανεπιστήμιο και να κοιμάται στο παιδικό του δωμάτιο μέχρι τα τριάντα πέντε. Δεν κάνετε κάτι τέτοιο. Απλώς μεταφέρετε το αντικείμενο, την αποστολή του δημόσιου πανεπιστημίου σε ιδιώτες και πάλι θα κριθεί ότι καλύτερη εκπαίδευση θα έχει όποιος έχει περισσότερα χρήματα, όπως και στην υγεία. Θα έχει περισσότερες ελπίδες όποιος θα έχει περισσότερα χρήματα. Αυτό είναι το πολιτικό σας δόγμα και δεν χρειάζεται να το κρύβετε και να το φτιασιδώνετε με πολιτικές πομφόλυγες ή χίμαιρες.

Επίσης, εάν θέλετε να κρίνετε επί της ουσίας το τι επιτεύχθηκε με την πανεπιστημιοποίηση των σχολών ΤΕΙ σε ΑΕΙ, δείτε το στο πεδίο της αγοράς εργασίας, στο πεδίο του ενδιαφέροντος, στο πεδίο των μηχανογραφικών που συμπληρώνονται, στο πεδίο της πραγματικής οικονομίας, στο πεδίο της ακαδημαϊκής μόρφωσης και των εκπαιδευτικών που πλαισιώνουν αυτές τις σχολές.

Δεν έχετε το δικαίωμα, κύριε Συρίγο –και το λέω επειδή επικαλεστήκατε την ευαισθησία σας, που τη σέβομαι, για τη δημόσια εκπαίδευση στη χώρα- να μας γυρίσετε χρόνια πίσω, κυρίως επιτιθέμενοι στην πιο ευαίσθητη ηλικία και γενιά των τελευταίων δεκαετιών. Αυτήν την ώρα, οι επιπτώσεις των πολιτικών σας είναι σε παιδιά –και θέλω να το θυμάστε επειδή είστε και πανεπιστημιακός δάσκαλος- που έχουν να πάνε δύο χρόνια στο σχολείο, που βασανίστηκαν με τρόπο βάναυσο για να ολοκληρώσουν την πρώτη, τη δευτέρα λυκείου. Σήμερα δίνουν εξετάσεις, με το Υπουργείο Παιδείας να προσθέτει μέχρι και την τελευταία στιγμή επιπλέον ύλη –μόνο τιμωρητικό ή σαδιστικό μπορώ να το χαρακτηρίσω- και στο τέλος, λίγες εβδομάδες πριν την κρίση της ζωής τους, την κρίση για την αναμέτρηση με τα όνειρα και τις προσδοκίες τους, έρχεστε και λέτε έναν ψυχρό αριθμό «οκτώ χιλιάδες λιγότεροι».

Οκτώ χιλιάδες λιγότεροι δεν είναι αριθμητικά οκτώ χιλιάδες λιγότερες μονάδες εισαχθέντων, κύριε Συρίγο. Είναι οκτώ χιλιάδες παιδιά, οκτώ χιλιάδες οικογένειες, οκτώ χιλιάδες πατεράδες που φτύνουν αίμα για να προετοιμάσουν τα παιδιά τους, ακόμα και με ιδιαίτερα μαθήματα, λόγω των ελλείψεων που υπάρχουν και που τις γνωρίζετε. Είναι οκτώ χιλιάδες οικογένειες, άνθρωποι, ψυχές, όνειρα και ελπίδες παιδιών που δεν μπορούμε να τα απογοητεύσουμε για λόγους κομματικού εγωισμού ή, ακόμα χειρότερα, για να εξυπηρετήσουμε πολιτικά και οικονομικά συμφέροντα.

Ελπίζω η συζήτηση αυτή να καταλήγει ότι δεν είναι η -από την πίσω πόρτα- επαναφορά της κατάργησης, στην ουσία, του ΔΙΠΑΕ σε λίγους μήνες.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Ορίστε, κύριε Υπουργέ, έχετε τον λόγο για τρία λεπτά. Φυσικά, έχετε όσο χρόνο θέλετε.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Κύριε συνάδελφε, θέλω να διευκρινίσω κάτι. Τον κ. Καΐση τον γνωρίζω πολύ καλά. Έχω την τιμή να είμαι συνάδελφός του στο Πανεπιστήμιο. Είναι εκλεκτός ακαδημαϊκός, με διεθνούς εμβέλειας έργο. Το λέω αυτό επειδή είπατε αν γνωρίζω τον κ. Καΐση.

**ΧΡΗΣΤΟΣ ΓΙΑΝΝΟΥΛΗΣ:** Εγώ σας είπα αν διαβάσατε το κείμενο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Προφανώς το έχω διαβάσει.

Λέτε ότι επιδιώκουμε την αποδόμηση του δημόσιου πανεπιστημίου. Θα έρθω στο τέλος σε αυτό.

Θα σχολιάσω δύο πράγματα σε σχέση με το ΔΙΠΑΕ και τη μετατροπή του από ΤΕΙ σε ΑΕΙ.

Εάν υπάρχει πιο αποτυχημένο παράδειγμα της μετατροπής ΤΕΙ σε ΑΕΙ είναι το παράδειγμα του Διεθνούς Πανεπιστημίου. Φτιάξατε ένα πανεπιστήμιο που εκτείνεται από την Κατερίνη ως το Διδυμότειχο. Δεν έχει ξανασυμβεί τέτοιο πράγμα στην Ελλάδα, ένα πανεπιστήμιο να εκτείνεται σε μια έκταση πεντακοσίων χιλιομέτρων. Ένα πανεπιστήμιο το οποίο έχει τμήματα που θεραπεύουν το ίδιο αντικείμενο σε διαφορετικές πόλεις. Ένα πανεπιστήμιο για το οποίο δεν κοιτάξατε να δείτε με ποιον τρόπο θα σταθούν ορισμένα τμήματα και έχουμε τμήματά του με μηδέν αριθμό μελών ΔΕΠ. Νοιάζεστε για τη δημόσια εκπαίδευση; Το καλύτερο παράδειγμα της δημόσιας εκπαίδευσης είναι το παράδειγμα του Δημοκριτείου και του Πανεπιστημίου Αιγαίου. Φτιάχνονταν λιθαράκι - λιθαράκι. Έφτιαχναν το τμήμα, έβαζαν καθηγητές και τότε λειτουργούσε το τμήμα. Δεν είχαμε περιπτώσεις τμημάτων τα οποία φτιάχνονταν εν μία νυκτί και έτρεχαν όλοι σαν παλαβοί να δουν πώς θα λειτουργήσει το τμήμα.

Θέλετε άλλο παράδειγμα αποτυχίας της μετατροπής του ΤΕΙ σε ΑΕΙ; Η Νοσηλευτική Διδυμοτείχου ανήκει στο ΔΙΠΑΕ. Η Νοσηλευτική Διδυμοτείχου έχει αυτή τη στιγμή έναν αριθμό αδίδακτων μαθημάτων. Τι θα πει «αδίδακτα μαθήματα»; Σημαίνει ότι κάποιος φοιτητής, ενώ μπορεί να τελειώσει, δεν μπορεί να τελειώσει, διότι δεν διδάχτηκε ποτέ αυτά τα μαθήματα. Γιατί δεν τα διδάχτηκε; Διότι όταν μετετράπη από ΤΕΙ σε ΑΕΙ εκείνοι που διδάσκουν πρέπει να έχουν διδακτορικό υποχρεωτικώς πλέον, μόνον διδακτορικό. Όταν ήταν ΤΕΙ, μπορούσαν να διδάξουν και άλλοι. Υπάρχουν κάποιοι γιατροί οι οποίοι έχουν διδακτορικό στο Διδυμότειχο και στην ευρύτερη περιοχή. Πού να βρεις, όμως, επαρκή αριθμό νοσηλευτών στην περιοχή του Διδυμοτείχου ή στην Ορεστιάδα που να έχουν διδακτορικό; Αποτέλεσμα: Έχουμε αδίδακτα μαθήματα και τρέχουμε σαν τρελοί εδώ και δύο χρόνια προσπαθώντας να καλύπτουμε κάθε φορά αυτά τα μαθήματα.

Έρχομαι στο θέμα της αποδόμησης του δημόσιου πανεπιστημίου. Θέλουμε αποδυνάμωση του δημόσιου πανεπιστημίου; Όπως σας είπα, ως γνήσιο τέκνο της δημόσιας εκπαιδεύσεως, μου φαίνεται αστείο και ως κατηγορία. Αστείο. Επιθυμούμε την ενδυνάμωση του δημόσιου πανεπιστημίου και θεωρώ ότι το πλέον χαρακτηριστικό για την ενδυνάμωση του δημόσιου πανεπιστημίου το είδαμε τις τελευταίες εβδομάδες να εξελίσσεται στο Αριστοτέλειο Πανεπιστήμιο Θεσσαλονίκης. Υπάρχει μία έκταση στο ισόγειο του κτηρίου του Βιολογικού την οποία επισκέφθηκα χθες και η οποία επί τριάντα τέσσερα χρόνια ήταν ένας «αυτοδιαχειριζόμενος χώρος αυτοοργάνωσης και αυτοέκφρασης» -αυτή είναι η έκφραση που έχει χρησιμοποιήσει Βουλευτής του κόμματός σας-, που έχει καταληφθεί παράνομα επί τριάντα τέσσερα χρόνια. Τον πήραν πίσω οι πρυτανικές αρχές και με ομόφωνη γνώμη της Συγκλήτου -το τονίζω αυτό- αποφάσισαν να το κάνουν βιβλιοθήκη η δαπάνη της οποίας έχει εξασφαλιστεί από ευρωπαϊκά και εθνικά κονδύλια ύψους 1,35 εκατομμυρίων ευρώ.

Κύριε συνάδελφε, επειδή σας θεωρώ σοβαρό άνθρωπο θα σας πω την ευκαιρία που χάσατε. Χάσατε την ευκαιρία να ξεκαθαρίσετε τη σχέση σας με τη μηδενιστική αντιεξουσιαστική Αριστερά. Είστε κόμμα της κοινοβουλευτικής Αριστεράς. Οι αντιεξουσιαστές είναι μηδενιστές. Είναι φορείς υποκουλτούρας βίας μέσα στα πανεπιστήμια. Δεν είναι αυτό που κάνουν επιφαινόμενο κάποιων άλλων αιτίων. Η υποκουλτούρα της βίας είναι το κύριο χαρακτηριστικό τους, είναι η βία για τη βία. Είναι το ίδιο παράδειγμα με τον νεαρό οπαδό ποδοσφαιρικής ομάδας που πηγαίνει και κολλάει στα φανάρια ή στα σήματα οδικής κυκλοφορίας αυτοκόλλητα της ομάδας του. Αυτή είναι η ιδεολογία τους.

Είχατε εξαιρετική ευκαιρία να ξεκαθαρίσετε τη σχέση σας. Δεν έχετε εσείς σχέση ή τουλάχιστον θέλω να πιστεύω ότι δεν έχετε καμμία σχέση με αυτούς. Αντί γι’ αυτό δεν βγάλατε ανακοίνωση όταν βάνδαλοι κατέστρεψαν, τα χαράματα της προηγούμενης Παρασκευής προς Σάββατο, τον χώρο της βιβλιοθήκης. Βγάλατε ανακοίνωση δύο μέρες μετά για την αστυνομική βία. Το πρώτο δεν το είδατε. Κι όμως, η βιβλιοθήκη είναι κάτι που δεν θα απευθύνεται σε μια μικρή ομάδα αυτοοργανωμένων, αυτοεκφραζόμενων, θα απευθύνεται προς όλη τη φοιτητική κοινότητα. Θεωρώ ότι εξακολουθείτε να έχετε την ευκαιρία να ξεκαθαρίσετε οριστικά τη σχέση σας με αυτό το τμήμα της Αριστεράς, την αντιεξουσιαστική Αριστερά.

Κύριε συνάδελφε, δεν είναι 1973. Οι άνθρωποι αυτοί φαντασιώνονται ότι ζουν στο 1973. Δυστυχώς, η αστυνομία που είναι μέσα δεν είναι για καταστολή, είναι για να φτιαχτεί μια βιβλιοθήκη. Εάν πιστεύουμε -που πιστεύω το πιστεύετε και εσείς- στα λόγια του Βίκτωρος Ουγκώ «όπου ανοίγει ένα σχολείο κλείνει μια φυλακή» βοηθήστε να φτιαχτεί αυτή η βιβλιοθήκη…

**ΧΡΗΣΤΟΣ ΓΙΑΝΝΟΥΛΗΣ:** Μα, εσείς κλείνετε σχολές, κύριε Υπουργέ.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** …διότι αυτή η βιβλιοθήκη θα είναι βιβλιοθήκη για το δημόσιο πανεπιστήμιο, το αναβαθμίζει.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υφυπουργέ.

**ΧΡΗΣΤΟΣ ΓΙΑΝΝΟΥΛΗΣ:** Η αστυνομία πάντως… (Δεν ακούστηκε).

**ΠΡΟΕΔΡΕΥΩΝ (Απόστολος Αβδελάς):** Τελείωσε η διαδικασία.

Ολοκληρώθηκε η συζήτηση των επικαίρων ερωτήσεων.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 10.31΄ λύεται η συνεδρίαση για τη Δευτέρα 23 Μαΐου και ώρα 15.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**